Yesaia 22 | Intanɛt So Bible| Wiase Foforɔ Nkyerɛaseɛ\n22 Anisoadehu bon ho atemmusɛm ni:+ Dɛn na ayɛ wo a wo nkurɔfo nyinaa aforo kɔ ɔdan atifi yi?+ 2 Kurow a dede ayɛ mu mã, ahurusi kurow,+ wo mu ayɛ bagyabagya. Ɛnyɛ nkrante ano na wo nkurɔfo totɔe, na ɛnyɛ akono na wowuwui.+ 3 W’atumfoɔ+ nyinaa aguan prɛko.+ Ɛnyɛ agyan na wɔde kyeree wɔn. Wɔakyere wo nkurɔfo a wohuu wɔn no nyinaa sɛ nneduafo,+ wɔn a woguan kɔɔ akyirikyiri no nyinaa. 4 Ɛno nti na maka sɛ: “Munyi mo ani mfi me so na minsu yayaayaw.+ Monnhaw mo ho sɛ mobɛkyekye me werɛ, me man babea sɛe no nti.+ 5 Ɛyɛ basabasayɛ,+ ntiatiaso,+ ne ahoyeraw+ da a Awurade Tumfoɔ, asafo Yehowa, de bɛba anisoadehu bon no mu. Ɔsɛefo bubu ɔfasu no,+ na nnipa sũ ma edu bepɔw so.+ 6 Elam+ aso agyan kotoku mu wɔ ɔdesani teaseɛnam mu, na apɔnkɔ retwe. Na Kir+ nso ayi ne kyɛm ho. 7 Na asasetaw a ɛyɛ wo fɛ no, nteaseɛnam bɛhyɛ hɔ mã, na wo kurow pon ano nso, apɔnkɔ bɛba abegyinagyina hɔ. 8 Wobeyi Yuda ho nkataho. Na da no wode w’ani bɛkyerɛ akode korabea+ a ɛwɔ kwae fie no,+ 9 na mubehu sɛ Dawid Kurow no ho apaapae pii.+ Na mobɛsesaw ɔtare a ɛwɔ ase no mu nsu.+ 10 Mobɛkan adan a ɛwɔ Yerusalem. Na mubebubu adan no de ahyɛ ɔfasu no den.+ 11 Na mobɛyɛ ade asi afasu abien no ntam de akora ɔtare dedaw+ no mu nsu so. Nanso ne Yɛfo Kɛse no de, morenhwɛ no; nea tete ɔyɛe no de, morenhu no. 12 “Saa da no Awurade Tumfoɔ,+ asafo Yehowa, bɛfrɛ nnipa ma wɔasu+ adi awerɛhow, na wɔabɔ tikwaw afura atweaatam.+ 13 Nanso nea munim ara ne sɛ mubedi ahurusi agye mo ani, akum anantwi atwa nguan mene, awe nam anom nsã.+ Na moka sɛ, ‘Momma yennidi na yɛnnom, na ɔkyena na yɛawu.’”+ 14 Na asafo Yehowa ayi me asotiw+ sɛ: “‘Wɔrempata+ bɔne yi mma mo, kosi sɛ mubewu,’+ Awurade Tumfoɔ, asafo Yehowa, na waka.” 15 Nea Awurade Tumfoɔ, asafo Yehowa, aka ni: “Kɔ Sebna+ a ɔyɛ ofie no sohwɛfo+ nkyɛn sɛ, 16 ‘Dɛn na wopɛ wɔ ha, na hena na wohwehwɛ no wɔ ha a woatwa ɔboda+ ama wo ho yi?’ Ɔretwa ɔboda wɔ beae a ɛkorɔn; ɔreyɛ ne tenabea wɔ ɔbotan mu. 17 ‘Ɔbarima katakyi, hwɛ, Yehowa rebɛma wo so atow wo akyene; obeso wo mu denneennen. 18 Ɔbɛmoa wo denneennen atow wo akyene asase tɛtrɛɛ so sɛ bɔɔl. Na wubewu wɔ hɔ, na w’anuonyam nteaseɛnam adan animguase wɔ wo wura fie. 19 Mepia wo afi wo gyinabea, na obi beyi wo afi wo dibea so.+ 20 “‘Saa da no mɛfrɛ m’akoa+ Eliakim,+ Hilkia+ ba no. 21 Mede w’atade tenten no bɛhyɛ no de w’abɔso abɔ no mu.+ Afei mede w’ahemman bɛhyɛ ne nsa na wayɛ Yerusalemfo ne Yuda fie agya.+ 22 Mede Dawid fie safe+ bɛto ne mmati so, na sɛ obue a, obiara nni hɔ a ɔbɛtom; na sɛ ɔtom a, obiara nni hɔ a obebue.+ 23 Na mɛbɔ no so sɛ pɛɛwa+ atim baabi a ɛhɔ yɛ den, na ɔbɛyɛ sɛ anuonyam agua ama ne papa fie.+ 24 Na wɔde ne papa fie anuonyam nyinaa bɛsɛn no so, n’asefo ne ne mmanana, anwenne nketewa nyinaa, efi nyowa so kosi nhina nyinaa so. 25 “‘Asafo Yehowa aka sɛ: “Saa da no pɛɛwa+ a etim baabi a ɛhɔ yɛ den no bɛhɔn+ atu atɔ fam, na wobetwa adesoa a ɛsɛn so no afi so. Yehowa ankasa anom asɛm ni.”’”+


KENKAN WƆ Abbey Afrikaans Ahanta Aja Albanian Altai Alur America Mmum Kasa Amharic Angola Mmum Kasa Arabic Argentina Mmum Kasa Armenian Assamese Attié Aukan Australia Mmum Kasa Aymara Azerbaijani Azerbaijani (Cyrillic) Bambara Baoule Bashkir Basque Bassa (Cameroon) Bassa (Liberia) Batak (Dairi) Batak (Karo) Batak (Simalungun) Batak (Toba) Belize Kriol Bengali Bicol Bislama Bissau Guinean Creole Bolivia Mmum Kasa Boulou Brazil Mmum Kasa Bulgaria Mmum Kasa Bulgarian Bété Cambodian Carib Catalan Cebuano Changana (Zimbabwe) Chavacano Chichewa Chile Mmum Kasa Chin (Hakha) Chin (Tiddim) Chinese Mandarin (Simplified) Chinese Mandarin (Traditional) Chinese Mmum Kasa Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinamwanga Cinyanja Colombia Mmum Kasa Comorian (Ngazidja) Costa Rica Mmum Kasa Croatian Czech Czech Mmum Kasa Damara Dangme Danish Digor Douala Drehu Dusun Dutch Ecuador Mmum Kasa Efik El Salvador Mmum Kasa Emberá (Catío) English (Borɔfo) Esan Estonian Ewe (Awona) Fang Faroese Fijian Finland Mmum Kasa Finnish Fon Frafra French French Mmum Kasa Ga (Nkran Kasa) Galician Garifuna Georgian German German Mmum Kasa Ghana Mmum Kasa Ghomálá’ Gitonga Gokana Greek Greek Mmum Kasa Greenlandic Guadeloupean Creole Guarani Guarani (Bolivia) Guatemala Mmum Kasa Guerze Gujarati Gun Guna Guéré Haitian Creole Hausa Hebrew Herero Hiligaynon Hindi Hiri Motu Hmong (White) Honduras Mmum Kasa Huastec (San Luis Potosi) Huichol Hungarian Hungary Mmum Kasa Hunsrik Iban Ibanag Ibinda Icelandic Igbo Iloko India Mmum Kasa Indonesia Mmum Kasa Indonesian Irish Isoko Italian Italy Mmum Kasa Itawit Japan Mmum Kasa Japanese Javanese Jula Kabuverdianu Kabyle Kachin Kannada Karen (S'gaw) Kazakh Kazakh (Arabic) Kekchi Khana Khasi Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kisii Kisonge Kituba Kongo Korea Mmum Kasa Korean Kpelle Krio Kurdish Kurmanji Kurdish Kurmanji (Caucasus) Kwangali Kwanyama Kyangonde Lahu Lambya Laotian Lari Latgalian Latvian Lenje Lhukonzo Lingala Lithuanian Lolo Lomwe Low German Luganda Lugbara Lunda Luo Luvale Macedonian Macua Madagascar Mmum Kasa Makhuwa-Meetto Malagasy Malay Malayalam Malaysia Mmum Kasa Maltese Mam Mambwe-Lungu Mangareva Maninkakan (Eastern) Mano Mapudungun Marathi Marquesian (Hiva Oa) Marquesian (Nuku Hiva) Marshallese Mauritian Creole Maya Mayo Mazahua Mazatec (Huautla) Mbukushu Medumba Mende Meru Mfantse Mingrelian Miskito Mixe (North Central) Mixtec (Guerrero) Mixtec (Huajuapan) Mizo Mongolian Moore Motu Mozambique Mmum Kasa Myanmar Myanmar Mmum Kasa Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Nahuatl (Veracruz) Navajo Ndau Ndebele Ndebele (Zimbabwe) Ndonga Nepali Nepali Mmum Kasa Netherlands Mmum kasa New Zealand Mmum Kasa Ngabere Ngangela Ngiemboon Nias Nicaragua Mmum Kasa Nigerian Pidgin Niuean Norwegian Nsenga Nuer Nyaneka Nyungwe Nzema Odia Okpe Oromo Ossetian Otetela Otomi (Mezquital Valley) Panama Mmum Kasa Pangasinan Papiamento (Aruba) Papiamento (Curaçao) Paraguay Mmum Kasa Persian Peru Mmum Kasa Philippines Mmum Kasa Pidgin (Cameroon) Pilagá Polish Pomeranian Ponapean Portuguese Portuguese (Portugal) Pular Punjabi Punjabi (Shahmukhi) Páez Quebec Mmum Kasa Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Quichua (Pastaza) Quichua (Santiago del Estero) Quichua (Tena) Rarotongan Romania Mmum Kasa Romanian Romany (Bulgaria) Romany (Eastern Slovakia) Romany (Macedonia) Romany (Macedonia) Cyrillic Romany (Northern Greece) Romany (Serbia) Romany (Southern Greece) Ronga Russia Mmum Kasa Russian Rutoro Réunion Creole Samoan Sango Saramaccan Sarnami Sena Senoufo (Cebaara) Sepedi Serbian Serbian (Roman) Sesotho (Lesotho) Setswana Seychelles Creole Shona Shuar Sidama Silozi Sinhala Slovak Slovakia Mmum Kasa Slovenian Solomon Islands Pidgin Somali Spanish Spanish Mmum Kasa Sranantongo Sunda Susu Swahili Swahili (Congo) Swati Sweden Mmum Kasa Swedish Taabwa Tagalog Tahitian Taiwan Mmum Kasa Tajiki Talian Tamil Tandroy Tankarana Tarahumara (Central) Tarascan Tatar Telugu Tetun Dili Thai Thai (Northeastern) Thailand Mmum Kasa Tigrinya Tiv Tlapanec Toabaite Tojolabal Tok Pisin Tokelauan Tongan Totonac Tshwa Tsonga Turkish Turkmen Turkmen (Cyrillic) Tuvaluan Twi Tyrewuju Tzeltal Tzotzil Udmurt Uighur (Cyrillic) Ukrainian Urdu Urhobo Uruguay Mmum Kasa Uzbek Uzbek (Roman) Valencian Venda Venezuela Mmum Kasa Vezo Vietnamese Wallisian Waray-Waray Wayuunaiki Welsh Wichi Wolaita Wolof Xavante Xhosa Yacouba Yapese Yemba Yoruba (Alata) Zande Zapotec (Isthmus) Zapotec (Lachiguiri) Zimbabwe Mmum Kasa Zulu\nAna ebɛpɛ dɛ eyɛ nhwehwɛmu bi dze ma wo Bible mu nyimdzee nya nkɔenyim anaa? Ana wo ho per wo dɛ ibohu kyerɛwsɛm, onyimpa, beebi anaa adze bi a wɔakã ho asɛm wɔ Bible mu no yie? Anaa adwen ho pɛn dɛ ibia Nyankopɔn Asɛm botum aboa wo ma eenya wo haw ano edur? Sɛ dɛm dze a, kɛyɛ nhwehwɛmu wɔ Ahendzi Asa nwomakorabea hɔ.\nHɔ na yenya ndwindadze a yɛdze yɛ nhwehwɛmu. Obotum aba dɛ nnyɛ Bible ho nwoma a Jehovah Adasefo ayɛ a ɔwɔ wo kasaa mu no nyinara na ewɔ bi. Naaso wɔ Ahendzi Asa nwomakorabea hɔ no, nwoma ahorow a woetsintsim no ndaansa yi ara no bi wɔ hɔ. Ibia ibotum enya Bible nkyerɛase ahorow, nkasafua nkyerɛase nwoma a odzi mu, anaa nhwehwɛmu nwoma afofor so wɔ hɔ. Ibotum akɛyɛ nhwehwɛmu wɔ nwomakorabea hɔ ansaana wɔaahyɛ Christianfo nhyiamu ase anaa aber a wɔapon no. Sɛ kɔmpiwta so wɔ hɔ a, ibia ibotum enya Watchtower Library so wɔ do. Iyi yɛ kɔmpiwta do dwumadzi bi a hɛn asafo nwoma ahorow pii wɔ do. Ɔwɔ ɔfã bi so a ibotum abɔ asɛntsir, kasafua anaa kyerɛwsɛm bi dze ayɛ nhwehwɛmu.\nƆboa hɔn a wonya dwumadzi wɔ Asɛnka Nye Asetsena Nhyiamu no mu no. Ahendzi Asa do nwomakorabea yi botum aboa wo yie aber a irisiesie wo dwumadzi ahorow no. Asɛnka Nye Asetsena Nhyiamu do hwɛfo no na ɔhwɛ nwomakorabea yi do. Ɔyɛ n’asodzi dɛ ɔbɔhwɛ dɛ nwoma ahorow a wɔaba fofor no bi wɔ hɔ, na ɔhwɛ dɛ wɔahyehyɛ nwoma ahorow no so kama. Ɔno anaa wo Bible kyerɛkyerɛfo no botum aboa wo ma eehu dza epɛ dɛ ehwehwɛ no. Naaso, ɔnnsɛ dɛ wɔfa nwoma biara a ɔwɔ nwomakorabea hɔ no fi Ahendzi Asa no do. Afei so, yɛpɛ dɛ yɛhwɛ nwoma ahorow yi yie na yɛannkyerɛkyerɛw mu.\nBible no kã dɛ sɛ yebohu “Nyame no ho nyimdzee” a, ɔwɔ dɛ yenya ɔpɛ dɛ yɛbɔhwehwɛ “no dɛ akoradze a ohuntsa.” (Mbɛbusɛm 2:1-5) Ahendzi Asa nwomakorabea no botum aboa wo ma aahyɛ ase ahwehwɛ dɛm nyimdzee yi.\nEbɛn ndwindadze ahorow a wɔdze yɛ nhwehwɛmu na ibi wɔ Ahendzi Asa nwomakorabea hɔ?\nWoananom na wobotum aboa wo ma eenya nwomakorabea no do mfaso yie?\nSɛ ebɛpɛ dɛ wankasa hyehyɛ wo nwomakorabea a, kɔ beebi a wɔgye nwoma no na kɔhwɛ nwoma ahorow a ibotum enya. Wo Bible kyerɛkyerɛfo no botum akyerɛ wo nwoma ahorow a ɔsɛ dɛ idzi kan nya.\nEbɛn Mfaso na Inya Fi Ahendzi Asa Nwomakorabea no Do?


Wɔkuu Obi Wɔ Awodadi Bi Ase | Yesu Asetena\nHERODE MA WƆTWAA YOHANE SUBONI TI\nBere a Yesu asomafo no reyɛ asɛnka adwuma wɔ Galilea no, Yohane Suboni a ɔdii Yesu ho adanse no deɛ, na waka adwaa mu. Ná wada afiase bɛyɛ mfe mmienu.\nNea ɛbae ne sɛ, na Ɔhene Herode Antipa agyaa ne yere akɔfa ne nua Filipo yere Herodia. Ɛbaa saa no, Yohane ka sii n’anim sɛ nea wayɛ no yɛ bɔne. Mose Mmara mu no, obi yɛ saa a, ɛyɛ awaresɛe. Herode nso, na ɔgye ne ho di paa sɛ ɔdi Mose Mmara no so. Bere a Yohane kaa Herode anim no, anyɛ no abodwo, na ɛbɛyɛ sɛ Herodia nso sosoo gya guu mu maa Herode de Yohane too afiase.\nNá Herode nhu nea ɔmfa nyɛ Yohane, efisɛ ‘na wɔbu no sɛ odiyifoɔ.’ (Mateo 14:5) Herodia deɛ, adwene baako pɛ na na ɛwɔ ne tirim. Ná wanya Yohane “ho menasepɔ,” enti na ɔrepɛ no akum no. (Marko 6:19) Afei deɛ biribi bɛbɔɔ mu ma ɔnyaa nea ɛda ne koma so.\nAka kakra ama afe 32 Twam afahyɛ adu so no, Herode too pon kɛse de dii n’awoda. Herode mpanimfoɔ ne mmapɔmma a wɔwɔ Galilea nyinaa ne n’asraafo mpanimfoɔ baa apontow no ase. Ná Herodia wɔ babaa bi a yɛfrɛ no Salome, na ɔne ne kunu dada Filipo na ɛwoo no. Ɔbɛsaa wɔ apontow no ase maa mmarima a wɔwɔ hɔ ani gyei paa.\nHerode huu sɛ n’abanoma no atew n’anim. Enti ɔka kyerɛɛ no sɛ: “Bisa me deɛ wopɛ biara, na mede bɛma wo.” Ɔkaa no ntam mpo sɛ: “Biribiara a wobɛbisa me no, mɛma wo kɔsi m’ahennie mu fã so.” Ná Salome nhu nea ɔmmisa, enti ɔkɔɔ ne maame hɔ kɔbisaa no sɛ: “Ɛdeɛn na memmisa?”—Marko 6:22-24.\nAfei deɛ, na Herodia nsa aka nea ɔpɛ. Enti ɛhɔ ara na ɔka kyerɛɛ ne babaa no sɛ ɔnkɔka sɛ ɔpɛ “Yohane suboni tiri.” Salome nso yɛɛ ntɛm de n’abisade kɔtoo Herode anim sɛ: “Mepɛ sɛ wode Yohane Suboni ti to apampaa so ma me seesei ara.”—Marko 6:24, 25.\nAsɛm no haw Herode paa, nanso ntam a ɔkaa Salome no, wɔn a wɔwɔ hɔ nyinaa tee. Enti sɛ wanyɛ Salome abisade no a, ɛbɛyɛ animguase ama no. N’anim bɛgu ase nso deɛ, ɛnde ɔbɛkum obi a ɔnyɛɛ bɔne biara. Enti Herode somaa ɔwɛmfo bi kɔɔ afiase hɔ sɛ ɔnkɔtwa Yohane ti. Ankyɛ na ɔwɛmfo no de Yohane ti too apampaa so bae. Ɔde maa Salome, na ɔno nso de kɔmaa ne maame.\nBere a Yohane asuafo tee nea asi no, wɔbaa afiase hɔ bɛfaa n’amu kɔsiei. Afei wɔkɔbɔɔ Yesu amanneɛ.\nAkyiri yi a Herode tee sɛ Yesu resa nkurɔfo yareɛ na ɔretu ahonhommɔne no, ɔbɔɔ hu. Ɛyɛɛ no sɛ nneɛma a Yesu reyɛ no deɛ, gyama Yohane Suboni na ‘wɔanyane afiri awufoɔ mu’ a ɔreyɛ saa nneɛma no. (Luka 9:7) Enti, na Herode Antipa ani abere pɛ sɛ ɔhu Yesu. Ɛnyɛ asɛm a Yesu reka no na na ɔrepɛ atie, na mmom na ɔpɛ sɛ ɔhu sɛ ɛyɛ Yohane na wasan aba anaa.\nƐyɛɛ dɛn na wɔde Yohane Suboni too afiase?\nƐbaa no sɛn na afei Herodia yɛ maa wɔkuu Yohane?\nYohane wui no, adɛn nti na na Herode Antipa pɛ sɛ ɔhu Yesu?


Boa Wo Ba Ma Ɔnhwɛ Ne Ho Yiye Wɔ Intanɛt Ho | Mmoa a Wɔde Ma Abusua No\nKENKAN WƆ Afrikaans Albanian Amharic Arabic Armenian Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Croatian Czech Danish Dutch Efik English Estonian Finnish French Georgian German Greek Hebrew Hiligaynon Hungarian Icelandic Igbo Iloko Indonesian Italian Japanese Kinyarwanda Kirghiz Kirundi Korean Latvian Lingala Lithuanian Macedonian Malagasy Maltese Norwegian Polish Portuguese Punjabi Romanian Russian Sepedi Serbian Serbian (Roman) Sesotho (Lesotho) Silozi Sinhala Slovak Slovenian Spanish Swahili Swedish Tagalog Thai Tigrinya Tsonga Tswana Turkish Twi Ukrainian Urdu Vietnamese Xhosa Zulu\nWote wɔ radio ne TV so sɛ Intanɛt abɛyɛ asisifoɔ ne mmonnaatofoɔ ne akorɔmfoɔ adwesuo. Asɛm yi ha wo a, edi sa. Wo ba taa kɔ Intanɛt so na ɔnnwene sɛ asɛm betumi ato no.\nWubetumi akyerɛ wo ba ama wahwɛ ne ho yiye wɔ Intanɛt ho. Ansa na no, nneɛma bi wɔ hɔ a ehia sɛ wudi kan hu wɔ Intanɛt ho.\nMmofra tumi de mobal fon kɔ Intanɛt so. Ɛyɛ sɛ wobɛhyɛ mmara ma mode kɔmputa asi baabi a obiara behu. Nanso hu sɛ, sɛ wo ba no wɔ tablɛt anaa smatfon a, obetumi ahu Intanɛt so biribiara berɛ a wunhu ho hwee.\nSɛ nkurɔfoɔ nya kar akwanhyia a, ɛno nkyerɛ sɛ karka yɛ bɔne. Saa na Intanɛt teɛ. Sɛ wo ba no anhwɛ yiye a, na ebetumi apira no\nMmofra binom tena Intanɛt so kyɛ dodo. Abaayewa bi a wadi mfe 19 kae sɛ: “Mitumi sɔ kɔmputa sɛ mede simma nnum rekenken me mails; ebewie aseɛ no, na mede nnɔnhwere pii ahwɛ video. Mammia m’ani a mintumi nnyae.”\nAnhwɛ a mmofra bɛkeka nsɛm a enni sɛ wɔka wɔ Intanɛt so. Deɛ nnipabɔnefoɔ bi yɛ ni: Sɛ abofra bi de ne foto ne ne ho nsɛm gu Intanɛt so a, wɔtumi keka bom hu baabi a abofra no te, baabi a ɔkɔ sukuu ne bere a ɛka abofra no nko ara wɔ fie.\nNneɛma a mmofra de gu Intanɛt so no, wɔnnim nsunsuansoɔ a ɛde ba. Deɛ wode begu Intanɛt so biara, ɛka so. Ɛtɔ da bi a, biribi a wompɛ sɛ obiara hu no, ɛbɛba abɛtɔ dwa. Fa no sɛ worepɛ adwuma; adwumawura no betumi afa w’akyi akohu saa asɛm a wompɛ sɛ obiara hu no.\nNsɛm a yɛakeka yi ha adwene deɛ, nanso kae saa asɛm yi: Intanɛt nyɛ wo tamfo; sɛ woanhwɛ yiye a, ɛnna ebetumi adi wo awu.\nDEƐ WUBETUMI AYƐ\nKyerɛ wo ba ma ɔnhu sɛ yɛyɛ deɛ ehia ansa na yɛayɛ deɛ ɛfata. Sɛ akwadaa betumi anyin ayɛ panin pa a, ɛnneɛ ɛsɛ sɛ osua sɛ ɔbɛyɛ deɛ ehia ansa na wayɛ deɛ ɛfata. Efie nkɔmmɔ, efie nnwuma ne sukuu dwumadie ho hia sene sɛ ɔbɛtenatena Intanɛt so. Sɛ wuhu sɛ wo ba tena Intanɛt so kyɛ a, twa bere ma no. Wubetumi mpo ayɛ biribi a ɛbɛkae no sɛ bere aso sɛ ɔsɔre firi ho.—Bible nnyinasosɛm: Filipifo 1:10.\nKyerɛ wo ba sɛ ansa na ɔde biribiara bɛto Intanɛt so no, ɛsɛ sɛ ɔdwene ho ansa. Boa wo ba ma ommisa ne ho nsɛm bi te sɛ weinom: Enti adeɛ a mepɛ sɛ mede gu Intanɛt so yi, ɛnha obiara? Foto a mede reto so yi, ɛbɛsɛe me din anaa? Sɛ m’awofoɔ anaa ɔpanin foforo biara hu foto anaa nsɛm a mepɛ sɛ mede gu Intanɛt so no a, ɛnha me? Sɛ wɔhu a, wɔbebu me sɛn? Sɛ obi na ɔde too hɔ a, anka mebu no sɛn?—Bible nnyinasosɛm: Mmebusɛm 10:23.\nƐnyɛ mmara a wobɛhyehyɛ na ehia; boa akwadaa no ma ɔmfa n’adwene nyɛ adwuma. Wuntumi mfa w’ani nni wo ba akyi saa. Ɛno mpo da nkyɛn a, ɔwofo deɛ ɛnyɛ da biara na wobɛka akyerɛ wo ba sɛ ‘yɛ wei, nyɛ wei, kɔ ha, nkɔ ha.’ Mmom ɛsɛ sɛ woboa akwadaa no ma ‘ɔtete n’adwene ma ehu papa ne bɔne mu nsonsonoe.’ (Hebrifo 5:14) Mfa mmara ne asotwe nhunahuna akwadaa no, mmom boa no ma ɔmfa n’adwene nyɛ adwuma. Sɛn na ɔpɛ sɛ nkurɔfo hu no? Ɔpɛ sɛ nkurɔfo hu no sɛ ɔwɔ suban pa anaa subammɔne? Nea wopɛ sɛ wokyerɛ wo ba ara ne sɛ ɔbɛyɛ adepa; sɛ wowɔ ho oo, sɛ wonni hɔ oo.—Bible nnyinasosɛm: Mmebusɛm 3:21.\n“Nkwadaa nim tɛknɔlɔgyi mu paa; awofo nso nim abrabɔ mu nsɛm”\nSɛ obi kɔ Intanɛt so a, ɛte sɛ nea ɔreka kar. Ehia sɛ ɔyɛ ahwɛyiye paa. Ɛnyɛ afidie a onim kyinkyim no na ehia. Enti wo ɔwofo no na ɛsɛ sɛ woboa no. Owura bi a yɛfrɛ no Parry Aftab aben wɔ Intanɛt mu paa. Ɔkae sɛ: “Nkwadaa nim tɛknɔlɔgyi mu paa; awofo nso nim abrabɔ mu nsɛm.”\n‘Hu nneɛma a ehia koraa no.’—Filipifo 1:10.\n“Ɔkwasea bu ahohwibra sɛ agoru, na onipa a ɔwɔ nhumu de, nyansa yɛ ne dea.”—Mmebusɛm 10:23.\n“Me ba, mma emmfi w’ani so. Kora nyansa ne adwempa.”—Mmebusɛm 3:21.\n“Ansa na wo ba behu Intanɛt so kɔ no, ɛsɛ sɛ ɛda adi sɛ ɔwɔ suban pa te sɛ ayamye, ahohyɛsoɔ, abotare, na ɔpɛ nnipa. Efisɛ obehia saa suban no na watumi ahwɛ ne ho yiye wɔ Intanɛt ho.”—Letting Go With Love and Confidence, Kenneth Ginsburg ne Susan FitzGerald na ɛkyerɛwee.\nWobɛtumi ne wo nnamfo adi nkitaho wɔ sohyial nɛtwɛk so ama w’ani agye. Nanso ɛyɛ a ma w’ani nna hɔ.


Bible Mu Nsɛm Onyankopɔn Hyɛ Paradise ho Bɔ - Yehowa Adansefo Intanɛt Dwumadibea\nSAA mfonini yi betumi ayɛ te sɛ paradise a Onyankopɔn de kyerɛɛ ne diyifo Yesaia no. Yona akyi bere tiaa bi na Yesaia bae.\nParadise kyerɛ “turo” anaa “anigyebea.” So ɛkae wo biribi a yɛahu wɔ nhoma yi mu dedaw anaa? Ɛte sɛ turo fɛfɛ a Yehowa Nyankopɔn yɛ maa Adam ne Hawa no, ɛnte saa anaa? Nanso so asase nyinaa bɛdan paradise da bi?\nYehowa ka kyerɛɛ ne diyifo Yesaia sɛ ɔnkyerɛw paradise foforo a ɛreba ama Onyankopɔn nkurɔfo ho asɛm. Ɔkae sɛ: ‘Habɔdɔm ne oguan bɛtra asomdwoe mu. Nantwi mma ne gyata mma bɛbom adidi, na mmofra nketewa ahwɛ wɔn so. Sɛ abofra di ɔwɔ a n’ano wɔ bɔre ho agoru mpo a, ɔrenyɛ no hwee.’\nNnipa pii bɛka sɛ: ‘Eyi rentumi mma da. Ɔhaw wɔ asase so bere nyinaa, na ɛbɛkɔ so ara.’ Nanso dwen ho hwɛ: Ofie bɛn na Onyankopɔn de maa Adam ne Hawa?\nOnyankopɔn de Adam ne Hawa traa paradise. Esiane sɛ wɔantie Onyankopɔn nti na wɔn fie fɛfɛ no bɔɔ wɔn, wɔbɔɔ akwakoraa ne aberewa na wowui. Onyankopɔn ahyɛ bɔ sɛ ɔbɛsan de nneɛma a efii Adam ne Hawa nsa no ama nnipa a wɔdɔ no.\nParadise foforo a ɛreba no mu no hwee renhaw adwene anaasɛ ɛnsɛe ade. Asomdwoe a edi mu bɛba. Nnipa nyinaa benya ahoɔden ne anigye. Ɛbɛyɛ sɛnea na Onyankopɔn pɛ sɛ ɛyɛ fi mfiase no. Nanso akyiri yi yebesua ɔkwan a Onyankopɔn nam so de eyi bɛba.\nYesaia 11:6-9; Adiyisɛm 21:3, 4.\nNá hena ne Yesaia, ɔtraa ase bere bɛn, na dɛn na Yehowa de kyerɛɛ no?\nDɛn na asɛm “paradise” no kyerɛ, na dɛn na ɛkae wo?\nDɛn na Yehowa ka kyerɛɛ Yesaia sɛ ɔnkyerɛw mfa Paradise foforo no ho?\nƐyɛɛ dɛn na Adam ne Hawa fie fɛfɛ no bɔɔ wɔn?\nDɛn na Yehowa de ahyɛ wɔn a wɔdɔ no no bɔ?\nKenkan Yesaia 11:6-9.\nƆkwan bɛn so na Onyankopɔn Asɛm da asomdwoe a ɛbɛtra nnipa ne mmoa ntam wɔ wiase foforo no mu no adi? (Dw. 148:10, 13; Yes. 65:25; Hes. 34:25)\nHonhom fam mmamu bɛn na Yesaia nsɛm no renya wɔ Yehowa nkurɔfo mu nnɛ? (Rom. 12:2; Efe. 4:23, 24)\nHena na ɛsɛ sɛ yɛde nsakrae a nnipa reyɛ wɔ wɔn suban mu nnɛ ne nea wɔbɛyɛ wɔ wiase foforo no mu no ho nkamfo ma? (Yes. 48:17, 18; Gal. 5:22, 23; Filip. 4:7)\nKenkan Adiyisɛm 21:3, 4.\nƆkwan bɛn so na Kyerɛwnsɛm no da no adi sɛ Onyankopɔn ne adesamma bɛtra wɔ sɛnkyerɛnne kwan so, na ɛnyɛ sɛ ɔne wɔn bɛtra nipaduam wɔ asase so? (Lev. 26:11, 12; 2 Be. 6:18; Yes. 66:1; Adi. 21:2, 3, 22-24)\nNusu ne yaw bɛn na wobeyi afi hɔ? (Luka 8:49-52; Rom. 8:21, 22; Adi. 21:4)


Video Ahorow A Ɔma Nkorɔfo Akoma Enyi Gye\nKENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Batak (Toba) Bislama Chichewa Chinese Cantonese (Simplified) Chinese Mandarin (Simplified) Chinese Mandarin (Traditional) Chitonga (Malawi) Croatian Czech Danish Dutch English (Borɔfo) Estonian Ewe (Awona) Finnish French Georgian German Greek Gun Haitian Creole Hiligaynon Hungarian Icelandic Iloko Indonesian Italian Japanese Javanese Kabyle Kannada Kinyarwanda Kirghiz Kirundi Korean Krio Lingala Lithuanian Malagasy Malay Malayalam Mfantse Mingrelian Ndebele (Zimbabwe) Ngabere Norwegian Nzema Oromo Ossetian Otomi (Mezquital Valley) Persian Polish Portuguese Portuguese (Portugal) Quechua (Cuzco) Romanian Russian Sepedi Serbian Serbian (Roman) Sesotho (Lesotho) Setswana Sinhala Slovak Slovenian Spanish Swahili Swedish Tagalog Tahitian Tajiki Tankarana Tarascan Telugu Thai Tojolabal Tongan Totonac Tshwa Tsonga Turkish Tzeltal Tzotzil Ukrainian Valencian Vezo Wallisian Welsh Xhosa Zulu\n“Ɔtse dɛ ma nna Jehovah ritsie awofo hɔn akoma mu nsɛm.” Iyi nye asɛm a egya bi a ɔwɔ Malaysia kãa faa video a wɔayɛ no tɔys ndzidzido a wɔato dzin Bɛyɛ Jehovah Ne Nyɛnko no ho.\nOfitsi aber a woyii dɛm video yi ne fã a odzi kan no edzi no, Jehovah Adasefo akɔ do dze Caleb nye n’ebusua no ayɛ video a wɔayɛ no tɔys no ndzidzido ndzidzido. Dɛm video ahorow yi a seseiara ibenya bi wɔ jw.org wɛbsaet yi do no, boa mbofra ma wonya abrabɔ nye Bible mu esuadze ahorow a no ho hia paa. Ibi nye siantsir a ɔnnsɛ dɛ wowia adze nye mbrɛ wobesi abɔ Nyankopɔn mpaa.\nWɔakyerɛ video ndzidzido yi no mu dza odzi kan no ase akɔ kasa dodow 131 mu mpo dadaw, na mbofra a wɔwɔ wiadze n’afã ahorow nyina rinya do mfaso.\nWɔabɔ Agye Do\nƆbaatan bi a ɔwɔ mba beenum kyerɛɛw dɛ: “Dapɛn kor nye yi na yenyaa video a wɔato dzin Listen, Obey, and Be Blessed wɔ DVD do, na ofitsi dɛm aber no yɛahwɛ no bɛyɛ mpɛn 50.”\nMillie yɛ basiaba a oedzi mfe 12 a ofi England, na ɔwɔ nuabanyin bi a oedzi mfe 15 a wɔfrɛ no Thomas a ɔwɔ adwen mu yarba bi a wɔdze woo no. Millie kyerɛɛw dɛ: “Thomas wɔ Caleb video ahorow no wɔ ne iPad do, ntsi obotum dze akyerɛ n’anyɛnkofo wɔ skuul. N’enyi gye ndwom no ho dodow, na ɔtow ma ɔyɛ ahomka ara ma ɔmaa onuabaa bi mpo sũi. Ɔsɛ w’enyiwa.”\nAva a ɔse oedzi mfe 8, abosoom 9, na nda 25 no kyerɛɛw dɛ: “Caleb na no nuabasia no nyim mbrɛ wosi kyerɛkyerɛ mbofra papaapa.”\nMikaylah kyerɛɛw dɛ: “Medzi mfe esia. Meda hom ase papaapa wɔ DVD a n’asɛntsir se Listen, Obey, and Be Blessed no ho. Ɔkyerɛ me dɛ ɔsɛ dɛ mitsie m’awofo osiandɛ ɔno ma Jehovah n’enyi gye.”\nObi a ɔnnyɛ Jehovah Dasefo naaso ɔno so yɛ video a wɔayɛ no tɔys no bi no hwɛɛ video a wɔato dzin Mma Nnwia Adze no. Ɔkãa n’akoma ankasa, nkanka aber a obohun dɛ nyimpakuw kakraabi pɛr na wɔbɔɔ mu yɛe no. Ɔkãa dɛ: “Minyim nkorɔfo a wɔyɛ edwuma wɔ ndwumakuw akɛse na nkakraba nyina mu a wɔyɛ video a wɔayɛ no tɔys no ho edwuma, na ɔtɔfabi a modwen ho mpo dɛ, hɔ edwumayɛ bɛyɛ dɛn. Naaso ne nyina ekyir no, mbɔdzen a wɔbɔ nye edwuma a wɔyɛ no nyinara kowie biribi a oyi paserew kakraabi wɔ mber tsiabaa bi mu, noara nye no. Hom video a wɔayɛ no tɔys no sesã mbofra asetsena, ɔkyerɛ ɔkyerɛ pa, na ɔboa hɔn ma wosisi gyinae papa. Hom reyɛ biribi a mfaso wɔ do, biribi a ɔboa nyimpa.”\nAwofo a wɔwɔ wiadze mbea nyina nye dɛm nyimpa yi yɛ adwen paa. Maame bi kyerɛɛw dɛ: “Nna me babanyin bi a wɔfrɛ no Quinn a oedzi mfe ebiasa rohwɛ video a wɔato no dzin Gaining Jehovah’s Friendship no. Ogu do rotow ndwom no ara, nna ɔmaa ne tsir do hwɛɛ m’enyim, na ɔdze ne nsa ketseketse no too n’akoko do na ɔkãa dɛ: ‘Maa, sɛ mohwɛ video yi a ɔma m’akoma enyi gye.’ ”


24 Bere a Saul san fii Filistifo akyi bae+ no, wɔbɛka kyerɛɛ no sɛ: “Hwɛ! Dawid wɔ En-Gedi+ sare so.” 2 Na Saul faa mmarima mpem abiɛsa a wɔapaw wɔn+ afi Israel nyinaa sɛ wɔrekɔhwehwɛ Dawid+ ne ne mmarima no wɔ abotan so mmirekyi+ atenae, abotan kwaboo no so. 3 Na okoduu abo nguannan a ɛwɔ ɔkwan so no ho. Ná ɔbodan bi wɔ hɔ, enti Saul kɔɔ mu sɛ ɔrekogya n’anan,+ na na Dawid ne ne mmarima no nso tete ɔbodan+ no mu nohoa. 4 Ɛnna Dawid mmarima no keka kyerɛɛ no sɛ: “Yehowa reka akyerɛ wo nnɛ da yi sɛ, ‘Hwɛ! mede wo tamfo rehyɛ wo nsa,+ na nea ɛsɔ w’ani biara, fa yɛ no.’”+ Enti Dawid sɔre yɛɛ brɛoo kotwaa Saul atade nguguso ano. 5 Nanso ɛno akyi no, Dawid koma bɔɔ no+ sɛ watwa Saul atade nguguso ano. 6 Ɛnna ɔka kyerɛɛ ne mmarima no sɛ: “Ɛmpare me sɛ megyina Yehowa anim ayɛ ade a ɛte saa atia me wura a Yehowa asra no+ na mateɛ me nsa aka no, efisɛ Yehowa asra no.”+ 7 Enti Dawid de nsɛm yi siankaa ne mmarima no, na wamma wɔansɔre anhyɛ Saul.+ Saul de, ɔsɔre fii ɔbodan no mu sii so kɔɔ ne kwan. 8 Ɛno akyi no, Dawid sɔre fii adi fii ɔbodan no mu, na ɔteɛɛm frɛɛ Saul sɛ: “Me wura+ ɔhene!” Ɛnna Saul dan n’ani hwɛɛ n’akyi, na Dawid bɔɔ ne mu ase kotow de n’anim butuw fam.+ 9 Na Dawid ka kyerɛɛ Saul sɛ: “Dɛn nti na woretietie nkurɔfo ano+ sɛ, ‘Hwɛ! Dawid repɛ wo adi wo bɔne’? 10 Ɛnnɛ da yi, wode w’aniwa ahu sɛnea Yehowa de wo hyɛɛ me nsa wɔ ɔbodan no mu nnɛ; wɔkae sɛ minkum+ wo, nanso mihuu wo mmɔbɔ, na mekae sɛ, ‘Meremfa me nsa nka me wura efisɛ Yehowa asra no.’+ 11 Hwɛ, me papa,+ hwɛ sɛ w’atade nguguso ano kura me nsam. Mitwaa w’atade nguguso ano nanso mankum wo. Hwɛ na hu sɛ bɔne+ anaa atuatew bi nni me nsam, na menyɛɛ wo bɔne, nanso wo de, woatɛw me kra pɛ sɛ wuyi fi hɔ.+ 12 Yehowa mmu me ne wo ntam atɛn;+ Yehowa na ɔbɛtɔ were+ wo nsam ama me, na me nsa de, meremfa nka wo.+ 13 Sɛnea tete bɛ no ka no, ‘Amumɔyɛ na ebedi amumɔyɛfo akyi,’+ na me nsa de, meremfa nka wo. 14 Hena na Israel hene atu di n’akyi yi? Hena na wotaa no yi? Ɔkraman funu+ yi? Sommɔre+ biako pɛ yi? 15 Yehowa bɛyɛ ɔtemmufo na wabu me ne wo ntam atɛn, na obehu na wadi m’asɛm+ ama me na wabu me atɛn ayi me afi wo nsam.” 16 Bere a Dawid kaa nsɛm yi kyerɛɛ Saul wiei no, Saul kae sɛ: “Me ba Dawid, wo nne na mete yi anaa?”+ Na Saul maa ne nne so sui.+ 17 Na ɔka kyerɛɛ Dawid sɛ: “Woteɛ sen me,+ efisɛ papa na woayɛ me,+ na me na mayɛ wo bɔne. 18 Wo de, woama nnipa ahu papa a woayɛ me nnɛ yi, efisɛ Yehowa yii me hyɛɛ wo nsa,+ nanso woankum me. 19 Sɛ ɛba sɛ onipa nya ne tamfo a, ɔde no bɛfa ɔkwampa bi so anaa?+ Ɛno nti Yehowa de adepa betua wo ka+ efisɛ woayɛ me saa nnɛ da yi. 20 Afei hwɛ! minim sɛ wo na wubedi hene,+ na wo nsam na Israel ahenni begyina. 21 Enti ka me ntam Yehowa din mu+ sɛ worentwa m’asefo a wobedi m’akyi aba no ngu, na worempopa me din mfi me papa fie.”+ 22 Ɛnna Dawid kaa Saul ntam, na afei Saul kɔɔ ne fie.+ Dawid ne ne mmarima no de, wɔforo kɔɔ beae a ɛhɔ kɔ yɛ den no.+


Hena na Ɔbɔɔ Onyankopɔn? | A & M\nKENKAN WƆ Afrikaans Albanian Amharic Arabic Armenian Aymara Bengali Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Dangme Danish Dutch Efik English Estonian Ewe Finnish French Ga Georgian German Greek Greenlandic Guarani Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisonge Kongo Korean Lingala Lithuanian Luganda Luo Macedonian Malagasy Malayalam Maltese Marathi Maya Mazatec (Huautla) Mongolian Moore Nepali Norwegian Nyaneka Nzema Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Quichua (Imbabura) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tamil Tatar Telugu Thai Tigrinya Tshiluba Tsonga Tswana Turkish Twi Ukrainian Umbundu Venda Vietnamese Wayuunaiki Xhosa Yoruba Zapotec (Isthmus) Zulu\nFa no sɛ agya bi ne ne babarima a wadi mfe ason redi nkɔmmɔ. Ɔka kyerɛ ne ba no sɛ, “Bere tenteenten a atwam no, Onyankopɔn bɔɔ asase ne emu nneɛma nyinaa, na ɔbɔɔ owia, ɔsram, ne nsoromma.” Abofra no dwen ho dinn, na afei obisa ne papa sɛ, “Paapa, hena na ɔbɔɔ Onyankopɔn?”\nAgya no bua sɛ, “Onyankopɔn de, ɛnyɛ obiara na ɔbɔɔ no. Ɔwɔ hɔ fi tete.” Saa bere no de, mmuae tiawa a agya no de maa ne ba no, ɔte ase. Nanso bere a ɔrenyin no, asɛm no kɔ so ara haw no. Odwen ho ara a, ɔnte ase sɛ obi wɔ hɔ a onni mfiase. Ɔsoro ne asase ne emu nneɛma nyinaa mpo, sɛ́ ɛwɔ mfiase? Enti obisa ne ho sɛ, ‘Ɛhe na Onyankopɔn fi bae?’\nDɛn na Bible ka fa saa asɛm no ho? Mmuae a Bible de ma no, ɔkwan bi so no, ɛte sɛ nea agya a yɛde no yɛɛ mfatoho no ka kyerɛɛ ne ba no. Mose kyerɛwee sɛ: “O Yehowa, . . . wunnya nwoo mmepɔw, na wunnya nwoo asase ne wiase no, na woyɛ Onyankopɔn fi mmeresanten kosi mmeresanten.” (Dwom 90:1, 2) Odiyifo Yesaia nso paee mu kae sɛ: “So wunnim, na wontee? Yehowa a ɔbɔɔ asase anoano nohoa no yɛ daa Onyankopɔn”! (Yesaia 40:28) Saa ara nso na krataa a Yuda kyerɛwee no mu no, ɔkaa sɛ Onyankopɔn wɔ hɔ fi “mmeresanten.”—Yuda 25.\nKyerɛwnsɛm yi kyerɛ yɛn sɛ, Onyankopɔn yɛ “mmeresanten Hene” sɛnea ɔsomafo Paulo kae no. (1 Timoteo 1:17) Ɛno kyerɛ sɛ, efi tete nteredee nyinaa na Onyankopɔn te ase, na ɔbɛtena ase akosi daa. (Adiyisɛm 1:8) Enti ade biako a ɛma Onyankopɔn yɛ ade nyinaa so Tumfoɔ ne sɛ ɔte ase fi tete kosi daa.\nAdɛn nti na ɛyɛ den ma yɛn sɛ yɛbɛte saa asɛm no ase? Nea enti a ɛte saa ne sɛ, sɛnea Yehowa bu nna no, ɛnyɛ saa koraa na ɛte wɔ yɛn fam efisɛ yɛn nna yɛ tiaa. Onyankopɔn te hɔ daa, enti mfe apem yɛ n’ani so da koro. (2 Petro 3:8) Yɛmfa abebɛw nyɛ ntotoho. Abebɛw atena nkwa mu akyɛ ara ne nnafua 50, na wawu. Yɛn de, yɛn nkwa nna yɛ mfe 70 anaa 80. Enti wohwɛ a, yɛka mfe 70 anaa 80 a, abebɛw bɛte ase sɛn? Ɛbɛyɛ den sɛ ɔde n’adwene bebu mpo! Yɛn nso, Bible ka sɛ yɛte sɛ mmebɛw wɔ yɛn Bɔfo Kunini no ani so. Yɛn adwene nnu ne de ho hwee. (Yesaia 40:22; 55:8, 9) Enti sɛ yɛnte Yehowa ho nsɛm bi ase a, ɛnyɛ nwonwa.\nƐwom, yɛka sɛ Onyankopɔn nni mfiase nni awiei a, ebia asete bɛyɛ den ama yɛn. Nanso yetumi hu sɛ ntease wom. Sɛ obi na ɔbɔɔ Onyankopɔn a, ɛnde onii no na anka ɔbɛyɛ Ɔbɔadeɛ. Nanso, Bible ka sɛ, Yehowa na “[ɔbɔɔ] nneɛma nyinaa.” (Adiyisɛm 4:11) Afei nso yenim sɛ bere bi, na wiase yi ne abɔde foforo biara nni hɔ. (Genesis 1:1, 2) Ɛhe na efi bae? Ɛnyɛ dɛn ara a, nea ɔbɔɔ saa nneɛma no, na ɔwɔ hɔ dedaw ansa na ɔrebɔ. Ansa na abɔde bi te sɛ ne Ba a ɔwoo no koro no ne abɔfo nso reba no, na ɔwɔ hɔ dedaw. (Hiob 38:4, 7; Kolosefo 1:15) Enti ɛda adi pefee sɛ, mfiase no, na Ɔbɔadeɛ no nkutoo na ɔwɔ hɔ. Ná ɔwɔ hɔ dedaw ansa na biribi foforo biara reba, enti ɛnyɛ obiara na ɔbɔɔ no.\nSɛ yɛhwɛ nneɛma a ɛwɔ wim, asase ne nnipa a yɛte so no a, ne nyinaa di adanse sɛ Onyankopɔn bi hɔ, na ɔte hɔ daa. Ɔsoro abɔde te sɛ owia, ɔsram ne nsoromma akuwakuw nyinaa di kyinhyia. Nanso ebiara nam ne kwan a ɛmpempem. Nea ɔhyehyɛɛ no saa no, na ɔte ase ansa na saa nneɛma no nyinaa reba. Enti ɔno nkutoo na na obetumi ama biribi foforo biara aba nkwa mu.—Hiob 33:4.\nTumi a Onyankopɔn wɔ nti, so ɛsɛ sɛ yesuro no? Mmuae no yɛ yiw ne dabi.


Dɛn Nti na Yehowa Adansefo Siesie Wɔn Ho Kama Kɔ Asafo Nhyiam Ahorow?\nSo mfonini ahorow a ɛwɔ nhomawa yi mu no ama woahu sɛnea Yehowa Adansefo siesie wɔn ho kama bere a wɔrekɔ wɔn asafo nhyiam ahorow no? Dɛn nti na yɛn ntadehyɛ ne yɛn ahosiesie ho hia yɛn saa?\nYɛde da obu adi kyerɛ yɛn Nyankopɔn. Ɛyɛ nokware sɛ ɛnyɛ nea aniwa hu nko na Onyankopɔn hwɛ. (1 Samuel 16:7) Nanso, sɛ yehyiam sɛ yɛresom Yehowa a, nea ɛda yɛn koma so ne sɛ yɛbɛda obu adi akyerɛ ɔno ne yɛn mfɛfo a yɛne wɔn som no no. Sɛ yɛrekɔ ɔtemmufo bi anim wɔ asɛnnibea a, ɛda adi sɛ obu a yɛwɔ ma ne dibea nti, yɛbɛhwɛ yɛn ntadehyɛ ne yɛn ahosiesie yiye. Saa ara na ahosiesie a yɛde kɔ yɛn asafo nhyiam ahorow no kyerɛ sɛ yɛn ani sɔ Yehowa Nyankopɔn, “asase nyinaa temmufo no,” ne baabi a yehyiam som no no.—Genesis 18:25.\nYɛde da yɛn suban adi. Bible hyɛ Kristofo nkuran sɛ wɔmfa “fɛre ne adwenemtew” nhyɛ ntade a ɛfata. (1 Timoteo 2:9, 10) Sɛ yɛde “fɛre” hyɛ yɛn ntade a, yɛrenhyɛ ntade a ɛyɛ kyenkyenenn, nea ɛkanyan nna ho akɔnnɔ, anaa nea ɛma yɛn ho gu hɔ a ebetumi atwetwe afoforo adwene aba yɛn so. Afei nso “adwenemtew” boa yɛn ma yɛpaw ntade a ɛyɛ fɛ a ɛnyɛ basaa anaa ɛmfata. Saa nnyinasosɛm yi ma yɛn mu biara kwan ma ɔpaw ntade a ɔpɛ. Yɛn ahosiesie a ɛfata no ma ‘yɛn Agyenkwa no nkyerɛkyerɛ ho ba nyam,’ na ‘ɛhyɛ Onyankopɔn anuonyam’ bere a yemmue yɛn ano mpo. (Tito 2:10; 1 Petro 2:12) Sɛ yesiesie yɛn ho kama kɔ yɛn nhyiam ahorow a, ɛboa ma afoforo nya Yehowa som ho adwempa.\nNnya adwene sɛ wunni ntade pa nti woremma Ahenni Asa so. Ɛho nhia sɛ yɛn ntade yɛ nea ne bo yɛ den anaa nea aba so ansa na yɛabu no sɛ ɛyɛ nea ɛfata anaa edi mũ.\nDɛn nti na sɛnea yesiesie yɛn ho no ho hia bere a yɛresom Onyankopɔn no?\nNnyinasosɛm bɛn na yegyina so paw ntade a yɛhyɛ ne sɛnea yesiesie yɛn ho?\nDɛn Nti na Yehowa Adansefo Siesie Wɔn Ho Kama Kɔ Wɔn Asafo Nhyiam Ahorow?


Genesis 9 | Intanɛt So Bible| Wiase Foforɔ Nkyerɛaseɛ\nƆde ahyɛde maa nnipa nyinaa (1-7)\nMmara a ɛfa mogya ho (4-6)\nNyankontɔn apam (8-17)\nNkɔmhyɛ a ɛfa Noa asefo ho (18-29)\n9 Onyankopɔn hyiraa Noa ne ne mma na ɔka kyerɛɛ wɔn sɛ: “Monwo na monnɔɔso na monhyɛ asaase so ma.+ 2 Mo ho hu nkɔ so nka asaase so mmoa nyinaa, wim ntuboa nyinaa, mmoa a wɔwea fam nyinaa, ne ɛpo mu mpataa nyinaa, na wonsuro mo. Seesei mede wɔn ahyɛ mo nsa.*+ 3 Mmoa a wɔte ase nyinaa, mede ama mo sɛ munni.+ Mede ne nyinaa ama mo sɛnea mede nhaban momono maa mo no.+ 4 Ɛnam a mogya,+ kyerɛ sɛ, ne nkwa* wom no, ɛno na ɛnsɛ sɛ mudi.+ 5 Afei nso, abɔde a ɔte ase biara a ɔbɛka mo mogya a ɛyɛ mo nkwa* agu no, mɛma wabu ho akontaa. Sɛ onipa ka ne yɔnko mogya gu a, mɛma wabu ho akontaa, efisɛ ɔyɛ ne nua.+ 6 Obiara a ɔbɛka onipa mogya agu no, wɔnam onipa so na ɛbɛka ne mogya agu,+ efisɛ Onyankopɔn bɔɔ onipa wɔ ne suban so.+ 7 Mo de, monwo na monnɔɔso, na mo ase ntrɛw nyɛ bebree wɔ asaase so.”+ 8 Ɛnna Onyankopɔn ka kyerɛɛ Noa ne ne mma a wɔka ne ho no sɛ: 9 “Afei me ne mo reyɛ apam,+ mo ne mo asefo a wobedi mo akyi aba, 10 ne abɔde* biara a ɛte ase a ɔka mo ho; nnomaa, wuram mmoa, ne asaase so mmoa nyinaa, wɔn a wofi adaka no mu nyinaa; asaase so abɔde a ɛte ase nyinaa.+ 11 Yiw, me ne mo reyɛ apam yi: Meremma nsu nyiri mfa ɔhonam* nyinaa bio, na meremma nsu nyiri nsɛe asaase bio.”+ 12 Onyankopɔn toaa so sɛ: “Apam a me ne mo ne abɔde* a ɛte ase biara a ɛka mo ho reyɛ no, eyi na ɛbɛyɛ ho sɛnkyerɛnne akosi awo ntoatoaso nyinaa so. 13 Mede me nyankontɔn ato omununkum mu na ayɛ apam a me ne asaase reyɛ no ho sɛnkyerɛnne. 14 Bere biara a mede omununkum bɛba asaase so no, nyankontɔn bepue wɔ omununkum no mu. 15 Na mɛkae m’apam a ɛda me ne mo ne abɔde biara a ɛte ase* ntam no, na nsu renyiri nsɛe ɔhonam nyinaa bio.+ 16 Nyankontɔn no bɛba omununkum mu, na mɛhwɛ akae daa apam a ɛda Onyankopɔn ne abɔde biara a ɛte ase* wɔ asaase so ntam no.” 17 Onyankopɔn tii mu kyerɛɛ Noa sɛ: “Eyi na ɛbɛyɛ apam a me ne ɔhonam a ɛwɔ asaase so nyinaa ayɛ no ho sɛnkyerɛnne.”+ 18 Noa mma a wofi adaka no mu puei ne Sem, Ham, ne Yafet.+ Akyiri yi, Ham woo Kaanan.+ 19 Eyinom ne Noa mma baasa no, na wɔn mu na asaase so nnipa nyinaa fi hwetee.+ 20 Afei Noa fii ase yɛɛ kua, na ɔyɛɛ bobefuw.* 21 Ɔnom bobesa no bi, na ɔbowee, enti bere a ɔda ne ntamadan mu no, na ne ho apa. 22 Kaanan papa Ham hui sɛ ne papa ho gu hɔ,* na ofii adi kɔbɔɔ ne nuanom baanu no amanneɛ. 23 Ɛnna Sem ne Yafet faa ntama de guu wɔn kɔn ho de wɔn akyi kɔɔ ntamadan no mu. Na woyii wɔn ani too nkyɛn kɔkataa wɔn papa ho, enti wɔanhu ne ho. 24 Bere a Noa nyanee a nsã* no atetew n’ani so no, ɔtee nea ne ba kumaa no ayɛ, 25 na ɔkae sɛ: “Nnome nka Kaanan.+ Ma ɔnyɛ nkoa mu akoa mma ne nuanom.”+ 26 Ɔsan kae sɛ: “Ayeyi nka Yehowa, Sem Nyankopɔn,Na Kaanan nyɛ n’akoa.*+ 27 Onyankopɔn mma Yafet nnya tenabea a ɛtrɛw,Na ɔntena Sem ntamadan mu. Ma Kaanan nyɛ akoa mma ɔno nso.” 28 Nsuyiri no akyi no, Noa dii mfe 350 kaa ho.+ 29 Enti mfe a Noa dii nyinaa yɛ 950, na owui.\n^ Anaa “munni wɔn so.”\n^ Anaa “mo kra mogya.”\n^ Anaa “abɔde a ɛte ase.”\n^ Anaa “ɔhonam a ɛte ase nyinaa kra.”\n^ Anaa “da adagyaw.”\n^ Ɛkyerɛ sɛ ɔnyɛ Sem akoa.


Korintofo II 8 - Nkwa Asem (NA-TWI) | Biblica\nKorintofo II 8 - Nkwa Asem (NA-TWI)\nKorintofo II 8\n1Anuanom, yɛpɛ sɛ muhu nea Onyankopɔn adom ayɛ wɔ Makedonia asɔre ahorow mu. 2 Wɔnam sɔhwɛ ahorow a ɛtoo wɔn a wodii saa sɔhwɛ no so no asɔ wɔn ahwɛ pa ara. Nanso na wɔn ani gye wɔn ho tumi fi wɔn hia mu yɛ adɔe ma ɛboro so. 3 Midi ho adanse sɛ wɔmaa nea wobetumi ma ɛboroo so mpo. Wɔn ara fi wɔn pɛ mu 4 srɛɛ yɛn sɛ yɛmma wɔmfa sika no na wɔnkɔma Kristofo a wɔwɔ Yudea no bi. 5 Nanso wɔyɛ ma ɛboroo so. Nea edi kan no, wɔde wɔn ho maa Awurade. Afei, wofi Onyankopɔn pɛ mu de wɔn ho maa yɛn nso. 6 Enti yɛka kyerɛɛ Tito a ofii adwuma yi ase se, ɔntoa so na ɔmmoa mo na moatumi awie saa ɔdɔ adwuma yi. 7 Moyɛ adefo wɔ nea mowɔ nyinaa mu: ɔkasa mu ne nimdeɛ mu, mmoa a ɛyɛ mo pɛ sɛ moboa mu, ne ɔdɔ a mode dɔ yɛn mu. Enti yɛpɛ sɛ mode ahofama som wɔ ɔdɔ mu.\n8 Merenhyehyɛ mmara mma mo. Na mmom mepɛ sɛ mede mo dɔ a mowɔ no toto afoforo de ho hwɛ sɛ mo dɔ no yɛ ɔdɔ pa ara anaa.\n9 Munim adom a na yɛn Awurade Yesu Kristo wɔ. Ɔdefo a na ɔyɛ no nyinaa akyi, mo nti, ɔyɛɛ ne ho ohiani sɛnea ɛbɛyɛ a ɔnam ne hia no so bɛma mo ayɛ adefo.\n10 M’adwene a mewɔ wɔ asɛm no ho ni: Eye sɛ mprempren ara mubewie nea mufitii ase afe a etwaam no. Ɛnyɛ sɛ mudii kan dii dwuma nko na mmom sɛ munyaa ɔpɛ no sɛ mobɛyɛ. 11 Monkɔ so na munwie dwuma no di. Momma mo ho mpere mo sɛ mobewie te sɛ nea morefa ho adwene de nea mowɔ ayɛ. 12 Sɛ wo ho pere wo sɛ wobɛma a, Onyankopɔn nam nea wowɔ so begye na ɛnyɛ nea wunni so.\n13 Merennye nkurɔfo adesoa mmegu mo so na mmom esiane sɛ mowɔ bebree saa bere yi mu no nti, ɛyɛ fɛ sɛ moboa wɔn a wonni bi no. 14 Na sɛ ɛba sɛ biribi ho hia mo na sɛ wɔwɔ bi a, wɔaboa mo. Eyi ma mo nyinaa yɛ pɛ. 15 Sɛnea Kyerɛwsɛm no ka se, “Onipa a ɔboaboaa dodow ano no annya dodow na onipa a ɔboaboaa kakraa bi ano no annya kakraa bi koraa.”\n16 Yɛda Onyankopɔn ase sɛ wama Tito ho pere no sɛ yɛn ara wɔ mmoa a yɛpɛ sɛ yɛde boa mo no ho. 17 Ɛnyɛ sɛ ɔpenee yɛn abisade so nko na mmom ɔno ankasa fii ne pɛ mu pɛe sɛ ɔboa nti na osii n’adwene pi sɛ ɔbɛba mo nkyɛn no. 18 Yɛresoma onua bi a wobu no wɔ asɔre horow no nyinaa mu wɔ asɛnka no ho no aka ne ho. 19 Ɛno akyi asɔre horow no ayi no sɛ ɔne yɛn ntutu akwan wɔ mmere a yɛredi ɔdɔ ho dwuma de ahyɛ Awurade anuonyam yi no, na yɛmfa nkyerɛ nso sɛ yɛpɛ sɛ yɛboa.\n20 Yɛhwɛ yɛn ho so yiye sɛ asɛm biara remma ɔkwan a yɛbɛfa so de saa akyɛde yi adi dwuma no ho. 21 Yɛn botae ne sɛ, yɛbɛyɛ nea eye wɔ Awurade ne nnipa anim.\n22 Enti yɛresoma yɛn nuabarima aka wɔn ho. Yɛasɔ no akwan horow bebree so ahwɛ na yɛahu sɛ ɛyɛ ne pɛ sɛ ɔboa. Na mprempren a wanya mo mu ahotoso yi, ɛbɛma ne ho apere no sɛ ɔbɛboa. 23 Tito de, ɔyɛ me boafo a ɔne me yɛ adwuma de boa mo na anuanom a wɔne no rekɔ no de, wɔyɛ asɔre ahorow ananmusifo a wɔhyɛ Kristo anuonyam. 24 Momma wonhu ɔdɔ a modɔ wɔn sɛnea ɛbɛyɛ a asafo no nyinaa behu sɛ hoa a yɛde mo hoahoa yɛn ho no, yɛ nokware.\nNA-TWI : Korintofo II 8


Korintofo I 3 NA-TWI - Onyankopɔn asomfo - Nokwarem, anuanom, - Bible Gateway\nKorintofo I 2Korintofo I 4\nKorintofo I 3 Nkwa Asem (NA-TWI)\n3 Nokwarem, anuanom, mantumi mankasa mankyerɛ mo sɛ nnipa a wɔwɔ Honhom no. Na ɛsɛ sɛ mekasa kyerɛ mo sɛ wiasefo a wɔte sɛ mmofra a wɔwɔ Kristo mu gyidi. 2 Memaa mo nufusu. Mamma mo aduan a ɛyɛ den, efisɛ, na enye mma mo. Na mprempren ara mpo, enye mma mo, 3 efisɛ, moda so te hɔ sɛ wiasefo. Sɛ anibere wɔ mo mu na mutwa mo ho ne mo ho mo ho nya akasakasa a, ɛnna no adi sɛ moyɛ wiasefo a mote hɔ ma wiase? 4 Sɛ obi ka se, “Me de, midi Paulo akyi” na ɔfoforo nso ka se, “Me nso mewɔ Apolo afa” a, ɛnkyerɛ sɛ moyɛ wiasefo anaa?


Ɔpɛpɔn - Wikipedia\nƆpɛpɔn( pronounciation of "Ɔpɛpɔn" (help·info)) yɛ bosome a ɛdikan wɔ afe mu. Ɛwɔ nna aduasa-baako, Ɔgyefoɔ na ɛdi Ɔpɛpɔn so ɛna Ɔpɛpɔn nso di Ɔpɛnimaa bosome so a ɛyɛ bosome a ɛtɔ so du mmienu a ɛsane twa toɔ wɔ afe no mu. Wɔ Brɔfo kasa mu no wɔfrɛ Ɔpɛpɔn . Ɔpɛpɔn yɛ bosome bi a ɛyɛ soronko ma obibiara. Ɛnam sɛ ɛyɛ bosome a edi kan wɔ abosome du mmienu no mu nti no, nkrɔfoɔ ani sɔ paa ara yie ɛnam nsɛm bi nti. Ɛyɛ bosome bi a nkrɔfoɔ tena ase keka nnoɔma bi anaa nsɛm bi bom fa afe a ɛtwaa mu no ho, na wɔ hwɛ sɛ, wɔn de nkabom bɛba wɔn abusua, wɔn mpɔtam ne aman aman mu. Nnipa dodoɔ nso de saa bosome yi hyehyɛ tirimpɔ ahorow ma afe a ɛda wɔn anim no.\n4 Babia a menyaa mmoa firiiɛ.\nƆpɛpɔn yɛ edin a Akanfoɔ de frɛ bosome a ɛdikan wɔ afe mu. Wɔ Akan mu no Ɔpɛpɔn kyerɛ sɛ ɔpɛ kɛseɛ. Ɔpɛpɔn yɛ bosome a ɛpɛ a ano yɛ den paa ara hyɛ aseɛ. Wɔ Akanfoɔ nna nu mu wɔ gyina biribiara a Akanfoɔ frɛ no adaduanan, wɔ Brɔfo kasa mu no asekyerɛ ne 'forty days'. Adaduanan kyerɛ nna aduanan. Ɔpɛpɔn bosome no asekyerɛ yɛ Ɔpɛ a ɛkyerɛ ɔpɛ berɛ ne Pɔn a ɛkyerɛ kunini anaa kɛseɛ. Wei kyerɛ sɛ wɔ Ɔpɛpɔn bosome no mu no, ɔpɛ no ano yɛ den paa yie. Ɔpɛ berɛ wɔ Ghana hyɛ aseɛ wɔ Ɔpɛnimaa bosome no mu kɔsi Ɔbɛnem bosome nu mu.\nWɔ ɔman Ghana mu no afahyɛ ahorow ne nkaeda ahorow bi wɔ hɔ a wɔ hyɛ no nson wɔ Ɔpɛpɔn bosome no mu. Ebi ne: Afe foforow da, Amamuo mmra da ne Fao afahyeɛ. Afe foforow da yɛ 'New year's day' wɔ Brɔfo kasa mu. Afe foforow da yɛ ɛda da edikan wɔ afe nu mu. Esan ɛno nti ɛyɛ ahome da ma Gaanafoɔ nyinaa. Amamuo mmra da ɛyɛ ɛda ɛtɔso nson wɔ bosome no mu na Gaanafoɔ de kae mmrɛ a wɔnyaa Ghana mmra no, wɔ Brɔfo kasa mu nu ɛkyerɛ 'Constitution day'.\nConstitution day of Ghana\n↑ 4.0 4.1 https://www.jstor.org/stable/1158712?seq=1\nYɛ yi fii "https://tw.wikipedia.org/w/index.php?title=Ɔpɛpɔn&oldid=61741"\nNsesae ba kratafa yi so da 15 Ogyefuo 2022, mmere 02:48.


Juan 5 APSD-CEB - Yohane 5 ASCB\n1Yei akyi no, Yudafoɔ afahyɛ bi enti, Yesu sane kɔɔ Yerusalem. 2Na ɔtadeɛ bi wɔ kuro no mu a wɔfrɛ no Betesda a na ɛbɛn kuro no ano ɛpono kɛseɛ bi a wɔfrɛ no Nnwan Ɛpono no. Na wɔabɔ apata ahodoɔ enum atwa ho ahyia. 3Saa apata yi ase na na ayarefoɔ pii sɛ, anifirafoɔ, mpakye ne mmubuafoɔ wɔ retwɛn sɛ Awurade ɔbɔfoɔ firi ɔsoro bɛba abɛhono nsuo no. 4Deɛ ɛteɛ ne sɛ, sɛ ɔbɔfoɔ no hono nsuo no wie a, ɔyarefoɔ a ɔbɛdi ɛkan atɔ nsuo no mu no nya ayaresa. 5Na ɔbarima bi ayare ada ɔtadeɛ no ho mfeɛ aduasa nwɔtwe. 6Yesu hunuu sɛ wayare ada hɔ akyɛre no, ɔbisaa no sɛ, “Wopɛ sɛ wo ho yɛ wo den anaa?”\n7Ɔyarefoɔ no buaa no sɛ, “Me wura, sɛ ɔbɔfoɔ no bɛhono nsuo no a, mennya obi a ɔbɛma me so ato mu. Ɛberɛ biara a mɛbɔ me ho mmɔden sɛ merekɔ nsuo no mu no, obi di me ɛkan.”\n8Yesu ka kyerɛɛ no sɛ, “Sɔre! Bobɔ wo kɛtɛ na kɔ efie.” 9Amonom hɔ ara, ɔbarima no ho yɛɛ no den; ɔbobɔɔ ne kɛtɛ, hyɛɛ aseɛ nanteeɛ.\nNa saa da no yɛ homeda. 10Yudafoɔ mpanin hunuu ɔbarima no sɛ ɔso ne kɛtɛ no, wɔn bo fuu yie. Wɔbisaa no sɛ, “Wonnim sɛ ɛnnɛ yɛ homeda na ɛtia mmara sɛ wobɛsoa wo kɛtɛ anaa?”\n11Ɔbarima yi de ahopopoɔ yii ne ho ano sɛ, “Onipa a ɔsaa me yadeɛ no na ɔka kyerɛɛ me sɛ, mensoa me kɛtɛ na menkɔ.”\n12Wɔtee saa no, wɔbisaa no sɛ, “Hwan ne saa onipa yi?”\n13Nso na deɛ ne ho yɛɛ no den no nnim Yesu. Afei, nso na Yesu afiri nnipa no mu kɔ.\n14Akyire yi, Yesu hyiaa ɔbarima yi wɔ asɔredan mu tuu no fo sɛ, “Afei a wo ho ayɛ wo den yi, hwɛ yie na woankɔyɛ bɔne bio amma biribi a ɛsene kane yadeɛ no amma wo so.” 15Ɔbarima yi firii hɔ kɔka kyerɛɛ Yudafoɔ mpanin no sɛ ɛyɛ Yesu na ɔsaa no yadeɛ no.\nTumi A Ɔba No Wɔ\n16Yudafoɔ mpanin yi hyɛɛ aseɛ tanee Yesu ani, ɛfiri sɛ, wabu wɔn homeda mmara no so. 17Yesu ka kyerɛɛ wɔn sɛ, “Mʼagya yɛ adwuma ɛberɛ biara, enti ɛsɛ sɛ me nso meyɛ adwuma ɛberɛ biara.” 18Saa asɛm a Yesu kaeɛ yi maa Yudafoɔ mpanin no bo fuiɛ, na wɔyɛɛ wɔn adwene sɛ wɔbɛkum no, ɛfiri sɛ, na ɛnyɛ homeda mmara no nko na wabu so, na bio, ɔfrɛ ne ho sɛ Onyankopɔn Ba de kyerɛ sɛ, ɔne Onyankopɔn yɛ pɛ.\n19Yesu ka kyerɛɛ wɔn sɛ, “Ɔba no ntumi mfiri ne pɛ mu nyɛ biribi, na mmom, ɔyɛ deɛ ɔhunu sɛ nʼAgya yɛ no bi. 20Ɛfiri sɛ, Agya no dɔ Ɔba no na biribiara a Agya no yɛ no, ɔma Ɔba no hunu. Na Ɔba no bɛyɛ nnwuma akɛseɛ a ɛsene saa ɔbarima yi ayaresa yi ama mo ho adwiri mo. 21Na sɛdeɛ Agya no nyane awufoɔ no, saa ara nso na Ɔba no nyane awufoɔ a ɔpɛ sɛ ɔnyane wɔn no. 22Afei koraa, mʼAgya mmu obiara atɛn. Ɔde saa atemmuo tumi no ahyɛ Ɔba no nsa, 23sɛdeɛ ɛbɛyɛ a obiara bɛdi Ɔba no ni sɛdeɛ wɔdi Agya no ni no. Obiara a ɔnni Ɔba no ni no, nni Agya a ɔsomaa no no nso ni.\n24“Mereka nokorɛ akyerɛ mo sɛ: Obiara a ɔtie me nsɛm na ɔgye deɛ ɔsomaa me no di no, wɔ nkwa a ɛnni awieeɛ. Wɔremmu no atɛn, ɛfiri sɛ, wafiri owuo mu aba nkwa mu. 25Mereka nokorɛ bio sɛ, ɛberɛ bi reba, na mpo saa ɛberɛ no anya aba a awufoɔ bɛte Onyankopɔn Ba no nne, na wɔn a wɔte ne nne no bɛnya nkwa. 26Sɛdeɛ Agya no yɛ nkwamafoɔ no, saa ara nso na wama ne Ba no tumi ama wayɛ nkwamafoɔ. 27Wama Ɔba no tumi a ɔde bu atɛn, ɛfiri sɛ, ɔno ne Onipa Ba no.\n28“Mommma saa asɛm yi nnyɛ mo nwanwa, ɛfiri sɛ, ɛberɛ bi reba a awufoɔ a wɔwɔ wɔn damena mu mpo bɛte me nne, 29na wɔasɔresɔre. Wɔn a wɔayɛ papa no bɛnyane atena nkwa mu, na wɔn a wɔayɛ bɔne no nso, wɔabu wɔn fɔ. 30Merentumi mfiri mʼankasa me tumi mu nyɛ biribiara; asɛm a Onyankopɔn aka akyerɛ me no so na megyina bu atɛn. Ɛno enti, atɛn a mebu no yɛ nokorɛ.\nYesu Ho Adansedie\n31“Sɛ me ara medi me ho adanseɛ a, mʼadansedie no nni mu. 32Na obi wɔ hɔ a ɔdi me ho adanseɛ a menim sɛ nʼadanseɛ a ɔdi fa me ho no yɛ nokorɛ.\n33“Moasoma nnipa akɔ Yohane nkyɛn na wadi adanseɛ a ɛyɛ nokorɛ. 34Nnipa adansedie ho nhia me ansa na moahunu onipa ko a meyɛ. Na mmom, meka Yohane adanseɛ a ɔdii no kyerɛ mo sɛ deɛ ɛbɛyɛ na Onyankopɔn bɛgye mo nkwa. 35Yohane nsɛm a ɔkaeɛ yɛ kanea a wɔasɔ na ɛhyerɛn, na ɛmaa mo ani gyeeɛ.\n36“Me nnwuma a mʼAgya de ama me sɛ menyɛ no di me ho adanseɛ sene Yohane. 37Ɛwom sɛ monhunuu Agya no anim da, na montee ne nne nso da, nanso wadi me ho adanseɛ. 38Na nʼasɛm no nso mommfa nsie mo tirim, ɛfiri sɛ, monnnye me a ɔsomaa me no nni. 39Mosua Atwerɛsɛm no ɛfiri sɛ, mogye di sɛ ɛno na ɛbɛma mo anya nkwa a ɛnni awieeɛ. Nanso, saa Atwerɛsɛm korɔ no ara di me ho adanseɛ! 40Yei nyinaa akyi no, mommpɛ sɛ moba me nkyɛn na moanya nkwa!\n41“Merenhwehwɛ nnipa anim animuonyam. 42Menim nnipa ko a moyɛ. Menim sɛ monni Onyankopɔn ho dɔ. 43Mebaa mʼAgya din mu nanso moannye me. Nanso, sɛ obi ba wɔ ɔno ara ne din mu na ɔbɛyɛ deɛ ɔpɛ a, ɛno deɛ, mogye no. 44Mopɛ sɛ nnipa kamfo mo mmom sene sɛ Onyankopɔn bɛkamfo mo. Ɛbɛyɛ dɛn na moagye me adi?\n45“Ɛnyɛ me na mɛka asɛm bi atia mo Agya no anim, na mmom, ɛyɛ Mose a mode mo ani too ne mmara so sɛ ɛno na monam so bɛkɔ Onyankopɔn Ahennie mu no. 46Sɛ mogyee Mose diiɛ a, anka me nso mobɛgye me adi, ɛfiri sɛ, nsɛm a ɔtwerɛeɛ no di me ho adanseɛ. 47Na ɛsiane sɛ moannye nsɛm a ɔtwerɛeɛ no anni no enti, ɛnyɛ nwanwa sɛ monnye me nni.”\nASCB : Yohane 5


Bible Mu Nsɛm Yordan Asubɔnten no Twa - Yehowa Adansefo Intanɛt Dwumadibea\nHWƐ! Israelfo retwa Yordan Asubɔnten! Nanso nsu no wɔ he? Esiane sɛ nsu tɔ pii afe no mu saa bere no nti, na nsu no ayiri kɛse simma kakra a atwam. Nanso nsu no nyinaa kɔ! Israelfo no nam asase kesee so sɛnea wɔyɛe wɔ Ɛpo Kɔkɔɔ no mu no! Nsu no nyinaa kɔɔ he? Ma yɛnhwɛ.\nBere dui sɛ Israelfo betwa Yordan Asubɔnten no, nea Yehowa maa Yosua ka kyerɛɛ ɔman no ni: ‘Asɔfo no mfa apam adaka no na wonni kan. Na sɛ wɔn anan ka Yordan nsu no ara pɛ a, nsu no betwa.’\nEnti asɔfo no maa apam adaka no so, na wɔde dii ɔman no anim. Wobeduu Yordan ho no asɔfo no de wɔn anan sii nsu no mu. Ná nsu no ano yɛ den na na emu dɔ. Nanso wɔn anan kaa nsu no ara pɛ na nsu a ɛresen no twae! Ɛyɛ anwonwade! Yehowa maa nsu a efi atifi sian ba no twae na ɛpem gyinaa hɔ. Enti ankyɛ na nsu no yowee wɔ nsubon no mu!\nAsɔfo a wɔso apam adaka no kogyinaa nsubon no mfinimfini. Wuhu wɔn wɔ mfonini no mu? Bere a wogyina hɔ no, Israelfo no nyinaa nam asase kesee so twaa Yordan Asubɔnten no!\nBere a obiara twaam no, Yehowa maa Yosua ka kyerɛɛ mmarima ahoɔdenfo 12 sɛ: ‘Monkɔ nsubon no mu baabi a asɔfo no de apam adaka no gyina no. Montase abo 12, na mommoa ano wɔ baabi a mobɛsoɛ anadwo yi. Na, daakye, sɛ mo mma bisa saa abo yi ho asɛm a, ɛsɛ sɛ moka kyerɛ wɔn sɛ nsu no twae bere a Yehowa apam adaka twaa Yordan no. Abo no bɛkae mo anwonwade yi!’ Yosua hyehyɛɛ abo 12 nso wɔ baabi a asɔfo no gyinae no wɔ nsubon no mu.\nAkyiri yi Yosua ka kyerɛɛ asɔfo a wɔso apam adaka no sɛ: ‘Momforo mfi Yordan mu.’ Na wɔyɛɛ saa pɛ no, nsu no fii ase senee bio.\nAnwonwade bɛn na Yehowa yɛe sɛnea ɛbɛyɛ a Israelfo no betumi atwa Yordan Asubɔnten no?\nAde a egye gyidi bɛn na na ɛsɛ sɛ Israelfo no yɛ ansa na wɔatumi atwa Yordan Asubɔnten no?\nAdɛn nti na Yehowa ka kyerɛɛ Yosua sɛ wɔntase abo 12 mfi nsubon no mu?\nBere a asɔfo no fii Yordan mu ara pɛ no, dɛn na esii?\nKenkan Yosua 3:1-17.\nSɛnea asɛm yi kyerɛ no, dɛn na ehia sɛ yɛyɛ ansa na Yehowa aboa yɛn ahyira yɛn? (Yos. 3:13, 15; Mmeb. 3:5; Yak. 2:22, 26)\nNá Yordan Asubɔnten no te dɛn bere a Israelfo no twa kɔɔ Bɔhyɛ Asase so no, na ɔkwan bɛn so na ɛmaa Yehowa din so? (Yos. 3:15; 4:18; Dw. 66:5-7)\nKenkan Yosua 4:1-18.\nAtirimpɔw bɛn ho dwuma na abo 12 a wɔtase fii Yordan mu de koguu Gilgal no dii? (Yos. 4:4-7)


Luka Asɛmpa 11:1-54\nSɛnea wɔbɔ mpae (1-13)\nMpae ho nhwɛso (2-4)\nƆde Onyankopɔn nsateaa na etu ahonhommɔne (14-23)\nSɛ honhom fĩ san ba a . . . (24-26)\nNea ɛde anigye ankasa ba (27, 28)\nYona sɛnkyerɛnne no (29-32)\nNipadua kanea (33-36)\nNyamesomfo a wɔyɛ nyaatwom nnue (37-54)\n11 Bere bi, na ɔwɔ baabi rebɔ mpae, na bere a owiei no, n’asuafo no baako ka kyerɛɛ no sɛ: “Awurade, kyerɛ yɛn sɛnea wɔbɔ mpae, sɛnea Yohane nso kyerɛɛ n’asuafo no.” 2 Enti ɔka kyerɛɛ wɔn sɛ: “Bere biara a mobɛbɔ mpae no, monka sɛ: ‘Agya, wo din ho ntew.*+ W’Ahenni mmra.+ 3 Ma yɛn aduan* da biara sɛnea yehia wɔ ɛda no mu.+ 4 Na fa yɛn bɔne kyɛ yɛn,+ efisɛ yɛn nso, obiara a ɔde yɛn ka no, yɛde kyɛ no.+ Na mfa yɛn nkɔ sɔhwɛ mu.’”+ 5 Na ɔka kyerɛɛ wɔn sɛ: “Yɛmfa no sɛ mo mu bi wɔ adamfo, ɛnna ɔkɔɔ ne nkyɛn ɔdasum kɔka kyerɛɛ no sɛ: ‘M’adamfo, ma* me paanoo abiɛsa, 6 na seesei ara na m’adamfo bi fi kwan so aba me nkyɛn, na minni hwee a mede bɛma no.’ 7 Ɛnna w’adamfo no ka kyerɛɛ wo sɛ: ‘Gyae me haw. Yɛato ɔpon no mu dedaw, na me ne me mma nkumaa nyinaa adeda. Merentumi nsɔre mmɛma wo hwee.’ 8 Mereka akyerɛ mo sɛ, ɛnyɛ sɛ ɔyɛ n’adamfo nti na ɔbɛsɔre abɛma no biribi; mmom, guan a ɔreguan ne ho nti,+ ɔbɛsɔre abɛma no nea ohia biara. 9 Enti mereka akyerɛ mo sɛ, monkɔ so mmisa,+ na wɔde bɛma mo; monkɔ so nhwehwɛ, na mubehu; monkɔ so mmom, na wobebue mo.+ 10 Efisɛ obiara a obisa no, ne nsa bɛka,+ na obiara a ɔhwehwɛ no, obehu, na obiara a ɔbɔ mu no, wobebue no. 11 Mo mu hena paa na ɔyɛ agya a sɛ ne ba bisa no apataa a, ɔde ɔwɔ bɛhyɛ ne nsam na ɔremma no apataa?+ 12 Sɛ obisa no kosua nso a, ɔde akekantwɛre bɛhyɛ ne nsam anaa? 13 Enti sɛ mo a moyɛ abɔnefo mpo nim sɛnea moma mo mma akyɛde pa a, ɛnde mo Agya a ɔwɔ soro no nso ɛ? Ɔde honhom kronkron bɛma wɔn a wobisa no no ama aboro so!”+ 14 Akyiri yi, Yesu tuu honhommɔne bi a ɔma nkurɔfo yɛ mum fii ɔbarima bi mu.+ Bere a otuu honhommɔne no, ɔbarima a ɔyɛ mum no kasae, na ɛyɛɛ nnipadɔm no nwonwa.+ 15 Nanso wɔn mu binom kae sɛ: “Ɔde ahonhommɔne panyin Beelsebub* na etu ahonhommɔne.”+ 16 Ná ebinom nso pɛ sɛ wɔsɔ no hwɛ, enti wɔka kyerɛɛ no sɛ ɔnyɛ sɛnkyerɛnne bi a efi soro nkyerɛ wɔn.+ 17 Bere a ohuu wɔn adwene no,+ ɔka kyerɛɛ wɔn sɛ: “Ahenni biara a ɛko tia ne ho no bɛsɛe, na ofi a ɛko tia ne ho no rennyina. 18 Enti sɛ Satan nso ko tia ne ho a, ɛbɛyɛ dɛn na n’ahenni agyina? Efisɛ moka sɛ menam Beelsebub so na etu ahonhommɔne. 19 Sɛ mede Beelsebub na etu ahonhommɔne a, mo mma* de hena na etu wɔn? Eyi nti, wobebu mo atɛn. 20 Na sɛ mede Onyankopɔn nsateaa+ na etu ahonhommɔne a, ɛnde na mo ne Onyankopɔn Ahenni abɔ nsianho.*+ 21 Sɛ ɔbarima hoɔdenfo de akode hyehyɛ ne ho wɛn n’aban a, n’agyapade renyera. 22 Nanso sɛ obi a ne ho yɛ den sen no bɛtow hyɛ no so, na odi no so nkonim a, ogye n’akode a ɔde ne ho ato so no nyinaa, na ɔkyekyɛ nneɛma a ogye fii ne nkyɛn no. 23 Obiara a onni m’afã no, ɔsɔre tia me, na obiara a ɔne me mmoaboa ano no, ɔhwete.+ 24 “Sɛ honhom fĩ bi fi obi mu a, ɔkɔfa asaase a ɛso awo so, na ɔhwehwɛ homebea, na sɛ wannya bi a, ɔka sɛ, ‘Mɛsan akɔ me fi a mitu fii mu no mu.’+ 25 Sɛ obedu hɔ a, ohu sɛ wɔaprapra ofi no mu asiesie mu kama. 26 Enti ɔkɔ kɔfa ahonhom ason foforo a wodi bɔne sen no ka ne ho, na wɔba mu bɛtena hɔ. Na saa onipa no awiei sɛe sen kan no.” 27 Bere a ogu so reka eyinom no, ɔbea bi fi nnipadɔm no mu teɛɛm ka kyerɛɛ no sɛ: “Anigye ne yafunu a enyinsɛn wo, ne nufu a wunumii!”+ 28 Ɛnna Yesu kae sɛ: “Daabi, mmom, anigye ne wɔn a wotie Onyankopɔn asɛm na wodi so!”+ 29 Bere a nnipadɔm no reboaboa wɔn ho ano no, ofii ase kae sɛ: “Awo ntoatoaso yi yɛ awo ntoatoaso abɔnefo; wɔhwehwɛ sɛnkyerɛnne. Nanso wɔremma wɔn sɛnkyerɛnne biara, gye Yona sɛnkyerɛnne no.+ 30 Na sɛnea Yona+ bɛyɛɛ sɛnkyerɛnne maa Niniwefo no, saa ara na onipa Ba no nso bɛyɛ sɛnkyerɛnne ama awo ntoatoaso yi. 31 Wobenyan anaafo fam hemmaa+ ne awo ntoatoaso yi mu nnipa aba atemmu no mu, na obebu wɔn fɔ, efisɛ ofi asaase ano betiee Solomon nyansa. Nanso hwɛ! nea ɔsen Solomon wɔ ha.+ 32 Nnipa a wɔwɔ Niniwe ne awo ntoatoaso yi bɛsɔre atemmu bere mu, na wobebu awo ntoatoaso yi fɔ, efisɛ asɛm a Yona kae no ma wɔsakrae.+ Nanso hwɛ! nea ɔsen Yona wɔ ha. 33 Sɛ obi sɔ kanea a, ɔmfa nsie, na ɔmfa nhyɛ kɛntɛn* ase, na mmom ɔde si kaneadua so,+ na ama wɔn a wɔba dan no mu no ahu hann no. 34 Nipadua kanea ne w’aniwa. Sɛ w’aniwa hwɛ tẽẽ* a, wo nipadua nyinaa nso hyerɛn;* nanso sɛ wowɔ ani a ɛbere ade* a, wo nipadua nso yɛ sum.+ 35 Ɛno nti monhwɛ yiye, ebia na hann a ɛwɔ mo mu no yɛ sum. 36 Enti, sɛ wo nipadua nyinaa hyerɛn na baabiara nyɛ sum a, nipadua no nyinaa bɛhyerɛn te sɛ nea kanea hyerɛn ma wunya hann no.” 37 Bere a Yesu kasa wiei no, Farisini bi srɛɛ no sɛ ɔne no mmedidi. Enti ɔkɔɔ ne fi ne no kodidii.* 38 Na bere a Farisini no hui sɛ wanhohoro ne nsa* ansa na ɔredidi no,+ ɛyɛɛ no nwonwa. 39 Na Awurade ka kyerɛɛ no sɛ: “Mo Farisifo, mohohoro kuruwa ne ayowa ho, na mo mu de, adifudepɛ* ne bɔne ayɛ mo ma.+ 40 Mo a munni adwene! Nea ɔyɛɛ akyi no, ɛnyɛ ɔno ara na ɔyɛɛ emu nso? 41 Na sɛ moreyɛ adɔe* a, momma emfi mo komam. Sɛ moyɛ saa a, mo ho bɛtew ade nyinaa mu. 42 Na mo Farisifo de, munnue, efisɛ muyi onunum ne akokɔbɛsa ne nhabamma* foforo biara so ntotoso du du,+ nanso Onyankopɔn atɛntrenee ne ne dɔ de, momfa nyɛ hwee! Ɛsɛ sɛ muyi ntotoso du du no, nanso ɛnsɛ sɛ mubu mo ani gu nneɛma a ehia paa no so.+ 43 Mo Farisifo, munnue, efisɛ mopɛ nkongua a ɛwɔ anim* wɔ hyiadan mu ne gua so nkyia!+ 44 Munnue, efisɛ mote sɛ ada* a nnipa nhu,*+ ada a nkurɔfo nantew so a wonnim!” 45 Ɛnna wɔn a wonim Mmara no mu baako ka kyerɛɛ no sɛ: “Ɔkyerɛkyerɛfo, sɛ woka saa a, yɛn nso woayeyaw yɛn.” 46 Na Yesu kae sɛ: “Mo a munim mmara no, mo nso munnue, efisɛ mode nnesoa a emu yɛ duru soa nnipa, nanso mo ankasa de, momfa mo nsateaa baako mpo nka nnesoa no!+ 47 “Munnue, efisɛ musiesie adiyifo no adamoa,* nanso mo agyanom na ekum wɔn!+ 48 Biribiara kyerɛ sɛ munim nneɛma a mo agyanom yɛe, na mopene so, efisɛ wɔn na wokum adiyifo no,+ na mo na moresiesie wɔn adamoa.* 49 Eyi nti na Onyankopɔn nyansa nso kae sɛ: ‘Mɛsoma adiyifo ne asomafo akɔ wɔn nkyɛn, na wobekum wɔn mu binom, na wɔatan ebinom ani. 50 Ɛno nti, adiyifo mogya a wɔahwie agu fi bere a wɔhyɛɛ wiase ase* no nyinaa, wobebisa afi awo ntoatoaso yi+ hɔ, 51 efi Habel mogya+ so kosi Sakaria a wokum no afɔremuka ne asɔrefi no ntam+ no mogya so.’ Yiw, mereka akyerɛ mo sɛ wobebisa afi awo ntoatoaso yi hɔ. 52 “Munnue, mo a munim Mmara no, efisɛ moagye nimdeɛ safe no afi nkurɔfo hɔ. Mo ankasa moankɔ mu, na wɔn a wɔrekɔ mu no nso, musiw wɔn kwan!”+ 53 Enti bere a ofii hɔ no, akyerɛwfo ne Farisifo no begyinagyinaa ne ho bebree, na wobisabisaa no nsɛm foforo pii 54 de hwɛe sɛ ɔbɛka biribi ama wɔanya no anaa.+\n^ Anaa “fɛm.”\n^ Nt., “aba mo so dedaw.”\n^ Nt., “aniwa a edi bɔne akyi; aniwa a enye.”\n^ Anaa “morekyɛ ahiafo ade.” Hwɛ Nkyerɛkyerɛmu afã hɔ.\n^ Anaa “nna a wɔntoo so.”\n^ Anaa “moreto wɔn nna so.”\n^ Anaa “fi bere a wonyinsɛn woo nnipa (Greek, koʹsmos),” kyerɛ sɛ, Adam ne Hawa mma.


Why Anansi Has Eight Skinny Legs - World Stories\nThis is how other readers feltPlus 7281 othersShare this story:\nWhy Anansi Has Eight Skinny LegsEnglishAkan\nNna Ananse nim sɛ ɔtena hɔ wɔ bere a ediban no gu so renoa a, asoaso bɛpɛ edwuma bi ama no ma no ayɛ, naaso Ananse tumfur ammba n'adamfo hɔ sɛ ɔrebɛyɛ edwuma bi. Nti Ananse ka kyerɛɛ asoaso, 'M'adamfo pa, fa kyɛ me, na ɛwɔ sɛ me yɛ ndeɛma bi seisei ara. Ma me nwen wɛb mfa ne nkyɛn baako nkyekyer me nan na me mfa nkyɛn baako so nkyekyer wo kyɛnsee a wo de renoa ediban no. Me yɛ no dɛm a wo bɛtumi awosow wɛb no sɛ ediban no ben a, na me bɛba ne wo abɛdi.’\nAsoaso gye too mu sɛ ɛyɛ asɛm papa nti ɔde Ananse ne wɛb kyekyeree ne kyɛnsee no na ɔyɛɛ n'adamfo no bae-bae. Annkyɛr koraa na Ananse tumfur hun sɛ ɔnam n'adamfo adow dan enim. Ɛbaa no sɛ nna adow so gu so ara reyɛ ne ewimbir ediban.\nBio, nna Ananse nim sɛ ɔtena hɔ wɔ bere a ediban no gu so renoa a, adow bɛpɛ edwuma bi ama no ma no ayɛ, naaso Ananse tumfur nnyɛ n'adwen sɛ ɔrebɛyɛ edwuma bi. Nti Ananse ka kyerɛɛ adow, 'M'adamfo pa, fa kyɛ me, na ɛwɔ sɛ me yɛ ndeɛma bi seisei ara. Ma me nwen wɛb mfa ne nkyɛn baako nkyekyer me nan na me mfa nkyɛn baako so nkyekyer wo kyɛnsee a wo de renoa ediban no. Me yɛ no dɛm a wo bɛtumi awosow wɛb no sɛ eduwa ne wo no ben a, na me bɛba ntɛmara ne no abɛdi.’\nNna Ananse ayɛ krado paa sɛ ɔbɛdi ediban no nyinara nka nka ara sɛ hɔg ne santom ne wo aben dadaw. ‘Dɛm bere yi de me ehunu sɛ me ayɛ aboro so,’ Ananse tumfur na ɔredwen yi. ‘Ediban bebree na me rebɛdi yi na meannyɛ fie mu nsiesie edwuma biara amma obiara mpo! Woana n'ediban mpo na ɛbɛdi kan aben.’\nAnanse n'eni baa no ho so na ɔhataa ne ho wɔ ewia no ase wie no, ɔhunuu biribi a ɛyɛ nwanwa. Na ne nan awɔtwe no nyinara mu atwe. Wɔ bere a nna kanee no wɔyɛ tiatia na wɔterɛw no, afei de nna ne nan no yɛ tenten ne fiafia! ‘Ɛbaa no sɛn na nna me eni reyɛ aber ade dɛm?’ asɛm a Anase redwen ho ni. ‘Afei hwɛ nea meabɛdan. Nnyɛ sɛ m'enya anan fiafia awɔtwe ara nko, na afei so ɛwɔ sɛ me noa me ara me ediban!’


Mika 2 | Intanɛt So Bible| Wiase Foforɔ Nkyerɛaseɛ\nWɔn a wɔhyɛ nkurɔfo so no nnue! (1-11)\nWɔbɛsan aboaboa Israelfo ano ama wɔayɛ baako (12, 13)\nNnipa bɛbɔ ose wɔ asaase no so (12)\n2 “Wonnue! Wɔn a wɔbɔ pɔw bɔne,Wɔn a wodwen bɔne wɔ wɔn mpa so no! Ade kye a, nea wɔabɔ ho pɔw no, wɔyɛ,Efisɛ tumi wɔ wɔn nsam.+ 2 Wɔn ani bere mfuw, na wogye;+Wɔn ani bere afi nso, na wɔfa;Wosisi ɔbarima gye ne fi,+Na wosisi ɔbarima gye n’agyapade. 3 Enti nea Yehowa aka ni: ‘Merepɛ mmusu bi de aba abusua yi so,+ na morentumi nguan mfi mu.*+ Morentumi nnantew ahantan so bio,+ efisɛ ɛbɛyɛ amanehunu bere.+ 4 Saa da no, nkurɔfo de mo bebu bɛ,Na wɔabɔ mo ho bena.+ Wɔbɛka sɛ: “Wɔayɛ yɛn pasaa!+ Wɔama me man kyɛfa akodi nnipa foforo nsam; wɔagye afi me nsam!+ Wɔde yɛn nsaase ama okontomponi.” 5 Enti worennya obiara a ɔbɛtwe susuhama no mu,Akyekyɛ asaase no wɔ Yehowa asafo mu. 6 Wɔka sɛ: “Munnyae asɛm no ka!Ɛnsɛ sɛ wɔka saa nneɛma yi ho asɛm;Animguase renka yɛn!” 7 O Yakob fi, wɔka sɛ: “Yehowa honhom nni abotare bio anaa? Eyinom yɛ ne nneyɛe anaa?” Me nsɛm mfa adepa mmrɛ wɔn a wɔnantew trenee mu no anaa? 8 Nanso nnansa yi, m’ankasa me nkurɔfo asɔre sɛ ɔtamfo. Wɔn a wɔde ahotoso retwam, te sɛ wɔn a wofi ɔko reba no,Muyi ade fɛfɛɛfɛ a ɛka wɔn ntaade ho no.* 9 Mopam me man mu mmea fi wɔn afi fɛfɛɛfɛ mu;Na nneɛma akɛse a mede ahyira wɔn no, mugye fi wɔn mma nsam korakora. 10 Sɔre na kɔ, efisɛ ɛha nyɛ baabi a wɔhome. Esiane ɔbra fĩ* nti,+ ɔsɛe reba, ɔsɛe kɛse.+ 11 Sɛ ɔbarima bi di mframa ne nkontompo akyi, na odi atoro sɛ: “Mɛka nsã* ne nsã a ano yɛ den ho asɛm akyerɛ mo” a, Ɛnde, ɔno ara na ɔbɛyɛ ɔman yi sɛnkafo!*+ 12 O, Yakob, mɛboaboa mo nyinaa ano:Mɛboaboa Israelfo a aka no nyinaa ano.+ Mɛma wɔayɛ baako, te sɛ nguan a wɔwɔ nguammuw* mu,Te sɛ nguan a wɔwɔ adidibea;+Nnipa bɛbɔ ose wɔ hɔ.’+ 13 Nea obebubu de abɔ kwan no bedi wɔn anim,Wɔbɛbɔ twi afa ɔkwan no mu; wɔbɛfa pon no mu, na wɔafa mu apue.+ Wɔn hene bedi wɔn kan afa mu, Na Yehowa bedi wɔn anim.”+\n^ Nt., “morentumi nyi mfi mo kɔn mu.”\n^ Ebetumi nso akyerɛ, “ade fɛfɛ a ɛbobɔ wɔn ntaade mu no.”\n^ Anaa “nkɔmhyɛni!”\n^ Anaa “nguannan.”


መዝሙር 21 NASV – Nnwom 21 AKCB | Biblica\nመዝሙር 21 NASV – Nnwom 21 AKCB\n1Awurade, ɔhene di anigye wɔ wʼahoɔden mu.\nNʼani gye mmoroso wɔ nkonimdi a woma no nti!\n2Woama no nea ne koma pɛ;\nwoamfa nʼabisade ankame no.\n3Wode nhyira a edi mu hyiaa no\nna wode sikakɔkɔɔ ankasa ahenkyɛw hyɛɛ no.\n4Obisaa wo hɔ nkwa, na wode maa no,\nnna tenten a enni awiei.\n5Nkonimdi a woma no nti, nʼanuonyam so;\nwode kɛseyɛ ne nidi adom no.\nna woama no ahosɛpɛw wɔ wʼanim anigye mu.\nƆsorosoroni no nokware dɔ no nti,\n8Wo nsa bɛka wʼatamfo nyinaa;\nwo nsa nifa beso wɔn a wokyi wo no mu.\n9Bere a wubeyi wo ho adi no\nwobɛyɛ wɔn sɛ fononoo a mu adɔ.\nAwurade fi nʼabufuwhyew mu bɛmene wɔn,\nna ne gya no ahyew wɔn.\nna wɔn asefo afi adesamma mu.\n11Ɛwɔ mu sɛ wɔbɔ pɔw tia wo\nna wɔyɛ nhyehyɛe bɔne, nanso wɔrenni nkonim;\n12efisɛ wobɛma wɔasan wɔn akyi\nbere a woatwe bɛmma akyerɛ wɔn so no.\n13Yɛma wo so, Awurade, wɔ wʼahoɔden mu;\nAKCB : Nnwom 21


Bible Mu Nsɛm Nnipa a Nsoromma Kyerɛɛ Wɔn Kwan - Yehowa Adansefo Intanɛt Dwumadibea\nWUHU nsoromma kɛse a mmarima no mu biako de ne nsa akyerɛ so no? Bere a wofii Yerusalem no nsoromma no puei. Mmarima yi fi Apuei fam, na wosua nsoromma ho ade. Wogye di sɛ nsoromma foforo yi rekyerɛ wɔn kwan akɔ onipa titiriw bi nkyɛn.\nMmarima no beduu Yerusalem no wobisae sɛ: ‘Abofra a ɔbɛyɛ Yudafo hene no wɔ he?’ “Yudafo” yɛ din foforo a wɔde frɛ Israelfo. Mmarima no kae sɛ: ‘Yedii kan huu abofra no nsoromma bere a yɛwɔ apuei fam nohoa, na yɛaba sɛ yɛbɛsom no.’\nBere a Herode a odi hene wɔ Yerusalem no tee eyi no, ɛhaw no. Na ɔmpɛ sɛ ɔhene foforo besi n’ananmu. Enti Herode frɛɛ asɔfo mpanyin no bisaa wɔn sɛ: ‘Ɛhe na wɔbɛwo ɔhene a wɔahyɛ ne ho bɔ no?’ Wobuae sɛ: ‘Bible se Betlehem.’\nEnti Herode frɛɛ mmarima a wofi Apuei fam no kae sɛ: ‘Monkɔhwehwɛ abofra no. Sɛ muhu no a, mommɛka nkyerɛ me. Mepɛ sɛ me nso mekɔsom no bi.’ Nanso, na Herode pɛ sɛ ohu abofra no na okum no!\nAfei nsoromma no dii mmarima no anim kɔɔ Betlehem kogyinaa baabi a abofra no wɔ. Mmarima no kɔɔ fie no mu kohuu Maria ne abofra Yesu. Wɔde nneɛma ahorow kyɛɛ Yesu. Nanso akyiri yi Yehowa ka kyerɛɛ mmarima no wɔ dae mu sɛ mma wɔnnsan nkɔ Herode nkyɛn. Enti wɔfaa ɔkwan foforo so san kɔɔ wɔn kurom.\nHerode tee sɛ mmarima a wofi Apuei fam no san kɔ wɔn kurom no, ne bo fuwii pii. Enti ɔhyɛe sɛ wonkunkum Betlehem mmarimaa a wɔadi mfe abien ne wɔn a wonnya nnii nyinaa. Nanso Yehowa dii kan ka kyerɛɛ Yosef wɔ dae mu, na Yosef ne n’abusua no fii hɔ kɔɔ Misraim. Akyiri yi, bere a Yosef tee sɛ Herode awu no, ɔfaa Maria ne Yesu de wɔn san baa wɔn fie wɔ Nasaret. Ɛha na Yesu nyinii.\nHena na wugye di sɛ ɔmaa saa nsoromma foforo no hyerɛnee? Kae sɛ mmarima no dii kan kɔɔ Yerusalem bere a wohuu nsoromma no. Satan Ɔbonsam pɛe sɛ okum Onyankopɔn Ba no, na na onim sɛ Ɔhene Herode a ɔwɔ Yerusalem no bɛbɔ mmɔden sɛ obekum no. Enti ɛda adi sɛ Satan na ɔmaa saa nsoromma no hyerɛnee.\nHenanom ne mmarima a wɔwɔ mfonini no mu no, na adɛn nti na wɔn mu biako de ne nsa akyerɛ nsoromma kɛse bi so?\nDɛn na Ɔhene Herode tee a ɛhaw no, na dɛn na ɔyɛe?\nƐhefa na nsoromma kɛse no dii mmarima no anim de wɔn kɔe, na adɛn nti na wɔfaa ɔkwan foforo so san kɔɔ wɔn kurom?\nAhyɛde bɛn na Herode de mae, na dɛn ntia?\nDɛn na Yehowa ka kyerɛɛ Yosef sɛ ɔnyɛ?\nHena na ɔmaa nsoromma foforo no hyerɛnee, na dɛn ntia?\nKenkan Mateo 2:1-23.\nBere a nsoromma mu ahwɛfo no bɛhwɛɛ Yesu no na wadi mfe ahe, na ɛhefa na na ɔwɔ? (Mat. 2:1, 11, 16)


Wotwaa wɔn abosonsom so aba (1-14)\nWoduaa mframa, na wotwaa ahum (7)\nIsrael werɛ fii ne Yɛfo (14)\n8 “Fa abɛn tua w’ano!+ Obi bɛba Yehowa fi so te sɛ ɔkɔre,+ Efisɛ wɔabu m’apam so,+ na wɔato me mmara.+ 2 Wosu frɛ me sɛ, ‘O yɛn Nyankopɔn, yɛn Israelfo de, yenim wo!’+ 3 Israel atow papa akyene.+ Enti ma ɔtamfo ntiw no. 4 Wɔasisi ahemfo, nanso me nsa nnim. Wɔasisi abirɛmpɔn, nanso mannye antom. Wɔde wɔn dwetɛ ne wɔn sika kɔkɔɔ ayeyɛ ahoni.+Ɛno nti, wɔbɛsɛe wɔn.+ 5 O Samaria, wɔatow wo nantwi ba akyene.+ M’abufuw adɛw wɔn so.+ Enti morentumi nyɛ adepa da?* 6 Eyi fi Israel. Samaria nantwi ba no, ɛnyɛ Onyankopɔn. Ɛyɛ biribi a odwumfo ayɛ.Wobebubu nantwi ba no pasapasa. 7 Wɔredua mframa,Na wobetwa ahum.+ Hwiit* dua biara nni hɔ a aba a anyin* wɔ so;+Nea afifi biara nni hɔ a wobenya esiam afi mu. Sɛ wonya bi mpo a, ahɔho* na ebedi ne nyinaa.+ 8 Wɔbɛmene Israel.+ Wɔbɛyɛ sɛ kuku bi a obiara mpɛ+Wɔ amanaman no mu. 9 Wɔaforo kɔ Asiria+ te sɛ sare so afurum a ɔno nko ara atew ne ho. Efraim abɔ adɔfo paa.+ 10 Wɔbɔ wɔn paa fi amanaman no mu de,Nanso afei mɛboaboa wɔn ano;Na ahemfo ne abirɛmpɔn adesoa a wɔde bɛto wɔn so nti, wobefi ase ahu amane.+ 11 Efraim ama afɔremuka adɔɔso, na ama wayɛ bɔne.+ Ɔde afɔremuka no yɛɛ bɔne.+ 12 Mekyerɛw me mmara nsɛm* pii maa no,Nanso obuu ne nyinaa adehunu bi.+ 13 Wɔde akyɛde* bɔ afɔre ma me, na wɔwe nam no.Nanso Yehowa ani nnye ho.+ Enti ɔbɛkae wɔn amumɔyɛ, na watwe wɔn aso wɔn bɔne ho.+ Wɔadan wɔn ho kɔ* Egypt.+ 14 Israel werɛ afi ne Yɛfo,+ na wasisi adan ama abosom,+Na Yuda ama ne nkurow a wɔabɔ ho ban adɔɔso.+ Nanso mɛsoma ogya akɔ ne nkurow no mu,Na aban atenten a ɛwɔ nkurow no mu no, ɛbɛhyew ne nyinaa.”+\n^ Anaa “morentumi mmɔ bra pa da?”\n^ Anaa “abere.”\n^ Anaa “ayɛyɛde.”\n^ Ebetumi nso akyerɛ, “Wɔbɛsan wɔn akyi akɔ.”


Ɛhe na Awufo Wɔ? - Yehowa Adansefo Intanɛt Dwumadibea\n5 Yehowa, nea ɔbɔɔ amemene no, nim tebea a sɛ yewu a yɛkɔ mu. Onim nokware no, na wakyerɛkyerɛ tebea a awufo wom no mu wɔ N’asɛm Bible mu. Nea Bible nkyerɛkyerɛ a emu da hɔ fann ka ni: Sɛ onipa wu a, onni baabiara bio. Owu yɛ nkwa abirabɔ. Awufo nhu ade, wɔnte asɛm, ɛnna wonnwen nso. Yɛn nipadua fã biara gyae adwuma yɛ bere a yɛawu no. Ɔkra anaa honhom bi a enwu da nhyɛ yɛn mu.*\n8 Mfitiase no, so na ɛyɛ Onyankopɔn pɛ sɛ nnipa bewu? Dabida! Yehowa bɔɔ nnipa sɛ wɔntra ase daa. Sɛnea yɛadi kan asua ho ade wɔ nhoma yi mu dedaw no, Onyankopɔn de nnipa baanu a wodi kan no kɔtraa paradise bi a emu yɛ anigye mu. Ɔmaa wɔn apɔwmuden a ɛfata. Adepa nkutoo na na Yehowa pɛ sɛ wonya. So ɔwofo bi a ɔwɔ ɔdɔ wɔ hɔ a ɔpɛ sɛ ne mma hu nkwakoraabɔ ne mmerewabɔ mu amane na wowu? Dabida! Ná Yehowa dɔ ne mma no, na na ɔpɛ sɛ wonya anigye a enni awiei wɔ asase so. Bible ka wɔ nnipa ho sɛ: “[Yehowa de] bere a enni awiei ahyɛ wɔn komam.” (Ɔsɛnkafo 3:11, NW ) Onyankopɔn de ɔpɛ a ɛne sɛ yɛbɛkɔ so atra ase daa hyɛɛ yɛn mu bere a ɔbɔɔ yɛn no. Na wayɛ nhyehyɛe a ɛbɛma yɛakɔ so atra ase daa.\n9 Ɛnde, dɛn nti na nnipa wu? Nea ɛbɛyɛ na yɛanya mmuae no, ɛsɛ sɛ yesusuw asɛm bi a esii bere a na ɔbarima biako ne ɔbea biako pɛ na wɔwɔ asase so no ho. Bible kyerɛkyerɛ mu sɛ: “[Yehowa, NW ] Nyankopɔn maa nnua ahorow nyinaa a wɔhwɛ a, ɛyɛ fɛ, na eye sɛ wodi fifii asase no so.” (Genesis 2:9) Nanso, na anohyeto biako wɔ hɔ. Yehowa ka kyerɛɛ Adam sɛ: “Turom ha nnua nyinaa, di bi. Na papa ne bɔne ho nimdeɛ dua no deɛ, nni, ɛfiri sɛ da a wobɛdi bie no, wuo na wobɛwuo.” (Genesis 2:16, 17, Asante Twi Bible) Ná saa ahyɛde yi so di nyɛ den. Na nnua foforo pii wɔ hɔ a na Adam ne Hawa betumi adi n’aba no bi. Nanso, afei na wɔanya hokwan soronko a wɔde bɛda anisɔ a wɔwɔ ma Onii a na wama wɔn biribiara a wohia a nkwa a ɛyɛ pɛ ka ho no adi. Osetie a na wɔbɛyɛ no nso bɛkyerɛ sɛ wobu wɔn soro Agya no tumidi, na wɔpɛ n’akwankyerɛ a ɔdɔ wom no.\n* Sɛ wopɛ nsɛmfua “ɔkra” ne “honhom” ho nkyerɛkyerɛmu a, hwɛ Nkekaho no.


نشيد الأنشاد 1 NAV – Nnwom Mu Dwom 1 ASCB | Biblica\nنشيد الأنشاد 1 NAV – Nnwom Mu Dwom 1 ASCB\n2Ma ɔmfa nʼano mfeano no mfe mʼano,\nɛfiri sɛ wo dɔ no yɛ ahomeka sene bobesa.\n3Wʼaduhwam yi hwa a ɛyɛ ahomeka\nwo din te sɛ aduhwam a wɔahwie.\nNa ɛnyɛ nwanwa sɛ mmabaawa no dɔ woɔ!\nMa ɔhene mfa me nkɔ ne piam.\nYɛbɛdi ahurisie na yɛn ani agye wo ho.\nYɛbɛkamfo wo dɔ asene bobesa.\n5Mebiri deɛ, nanso me ho yɛ fɛ,\nAo, Yerusalem mmammaa,\nmobiri te sɛ Kedar ntomadan,\nte sɛ, Salomo ntomadan mu ntwamutam!\n6Nhwɛ me haa sɛ mebirie enti,\nɛfiri sɛ awia na ayɛ me saa.\nMemaa mmammarima bo fuu me\nenti wɔmaa me kɔhwɛɛ bobe nturo so;\nna amma manhwɛ mʼankasa me bobe turo.\n7Kyerɛ me me dɔfoɔ,\nfaako a wode wo nnwankuo kɔ adidi\nna owigyinaeɛ nso faako a woma wo nnwan home.\nAdɛn enti na ɛsɛ sɛ meyɛ sɛ ɔbaa a wakata nʼanim\nwɔ wo nnamfonom nnwankuo ho?\n8Sɛ wonnim a, mmaa ahoɔfɛfoɔ pa ara no,\nfa ɛkwan a nnwan fa soɔ so\nna fa wo mpapo mma kɔ adidi\nwɔ nnwanhwɛfoɔ no ntomadan ho.\n9Me dɔfoɔ, mede wo toto pɔnkɔ bereɛ\na wɔde ahoma asa no wɔ Farao nteaseɛnam baako ho.\n10Nsomuadeɛ ama wʼafono ho ayɛ fɛ,\n11Yɛbɛyɛ sikakɔkɔɔ nsomuadeɛ\n12Ɛberɛ a ɔhene te nʼadidi ɛpono ho no,\nnʼaduhwam hwa no gyee hɔ.\n13Me dɔfoɔ ayɛ me sɛ kurobo1.13 Krobo yɛ aduhwam bi a wɔnya firi “balsam” dua a ebi wɔ Etiopia, Ntam Po ne India. Nnipa de yɛ wɔn ho ma wɔn ho yɛ hwam. toa\n14Me dɔfoɔ ayɛ me sɛ nhwiren boa a ayɛ frɔmm\nwɔ En-Gedi1.14 En-Gedi yɛ kwaeɛ a ɛwɔ ɛserɛ so wɔ Nkyene Po atɔeɛ fam a afifideɛ a ɛyɛ hwam bebree wɔ. bobe turo mu.\n15Me dɔfoɔ, wo ho yɛ fɛ!\nAo, ahoɔfɛ nie\nwʼaniwa aba te sɛ aborɔnoma.\n16Me dɔfoɔ, wo ho yɛ fɛ!\nyɛn mpa so yɛ akɔnɔakɔnɔ.\n17Yɛn fie mpunan yɛ ntweneduro;\nyɛn nsamsoɔ yɛ pepeaa.\nASCB : Nnwom Mu Dwom 1


Bɔne ho afɔre (1-35)\n4 Yehowa toaa so ka kyerɛɛ Mose sɛ: 2 “Ka kyerɛ Israelfo no sɛ, ‘Sɛ obi* ani nna ne ho so na ɔkɔyɛ nneɛma a Yehowa aka sɛ mma obiara nnyɛ no bi a,+ ɛho asɛm ni: 3 “‘Sɛ ɔsɔfo a wɔasra no+ yɛ bɔne bi+ na ɛma ɔman no di fɔ a, ɛnde ɔmfa nantwinini kumaa a ɔte apɔw mmɔ ne bɔne no ho afɔre mma Yehowa.+ 4 Ma ɔmfa nantwi no mmra ahyiae ntamadan no kwan ano+ wɔ Yehowa anim, na ɔmfa ne nsa nto aboa no apampam, na onkum no wɔ Yehowa anim.+ 5 Ma ɔsɔfo a wɔasra no no+ mfa nantwi no mogya no bi mmra ahyiae ntamadan no mu. 6 Afei ma ɔsɔfo no mfa ne nsateaa mmɔ mogya no mu+ wɔ kronkronbea no ntwamutam no anim, na ɔmpete mogya no bi mpɛn ason+ wɔ Yehowa anim. 7 Aduhuam afɔremuka a ɛwɔ Yehowa anim wɔ ahyiae ntamadan no mu no, ma ɔsɔfo no mfa mogya no bi nsosɔ ne mmɛn no ho.+ Afei onhwie nantwi no mogya a aka nyinaa ngu afɔremuka a wɔbɔ ɔhyew afɔre wɔ so no ase.+ Saa afɔremuka yi na esi ahyiae ntamadan no kwan ano no. 8 “‘Ma onyi nantwinini a wɔde bɛbɔ bɔne ho afɔre no srade a ɛkata n’ayamde ho, nsono no ho srade nyinaa, 9 ne asaabo abien no ne ɛho srade a ɛbɛn n’asen no. Afei onyi mmerɛbo no ho srade nka asaabo no ho.+ 10 Monyɛ no sɛnea moyɛ nantwi a wɔde bɔ asomdwoe afɔre no.+ Ma ɔsɔfo no nhyew wɔ afɔremuka a wɔbɔ ɔhyew afɔre wɔ so no so. 11 “‘Nanso nantwinini no nhoma, ne nam nyinaa, ne ti, ne nan, ne nsono, ne ne bin,+ 12 kyerɛ sɛ, nea aka wɔ nantwi no ho nyinaa de, ma ɔmfa nkɔ asoɛe no akyi baabi a ɛhɔ tew a wɔtow nsõ* gu no, na ɔmfa ngu anyina so nhyew ne nyinaa.+ Baabi a wɔtow nsõ gu no, ɛhɔ na ɛsɛ sɛ ɔhyew no. 13 “‘Afei sɛ Israel asafo no ani nna wɔn ho so na wɔfom kɔyɛ nea Yehowa aka sɛ mma wɔnnyɛ no bi, na ɛma wɔn nyinaa di fɔ,+ 14 na sɛ wobehu sɛ wɔayɛ bɔne a, ma asafo no mfa nantwinini kumaa baako mmra ahyiae ntamadan no ano mmɛbɔ bɔne ho afɔre. 15 Ma mpanyimfo a wɔwɔ bagua no mu mfa wɔn nsa ngu nantwi no apampam wɔ Yehowa anim mma wonkum nantwi no wɔ Yehowa anim. 16 “‘Afei ɔsɔfo a wɔasra no no mfa nantwi no mogya no bi mmra ahyiae ntamadan no mu. 17 Ma ɔsɔfo no mfa ne nsateaa mmɔ mogya no mu wɔ kronkronbea no ntwamutam+ no anim, na ɔmpete mogya no bi mpɛn ason wɔ Yehowa anim. 18 Ma ɔmfa mogya no bi nsosɔ afɔremuka+ a ɛwɔ Yehowa anim no mmɛn no ho wɔ ahyiae ntamadan no mu. Afei onhwie nantwi no mogya a aka nyinaa ngu afɔremuka a wɔbɔ ɔhyew afɔre wɔ so no ase. Saa afɔremuka yi na esi ahyiae ntamadan no kwan ano no.+ 19 Ma onyi ne srade nyinaa na ɔnhyew wɔ afɔremuka no so.+ 20 Ɔnyɛ no sɛnea ɔyɛɛ nantwinini baako a ɔde bɔɔ bɔne ho afɔre no. Saa na ɔbɛyɛ no ama ɔsɔfo no de apata ama wɔn,+ na wɔde wɔn bɔne bɛkyɛ wɔn. 21 Ma ɔmfa nantwi no nkɔ asoɛe no akyi nkɔhyew no sɛnea ɔhyew nantwi a odi kan no.+ Ɛyɛ asafo no bɔne ho afɔre.+ 22 “‘Sɛ mpanyimfo+ no bi ani nna ne ho so na ɔfom kɔyɛ nneɛma a ne Nyankopɔn Yehowa aka sɛ mma obiara nnyɛ no bi ma odi fɔ, 23 anaa sɛ obehu sɛ wato mmara a, ɛnde ɔmfa ɔpapo kumaa a ɔte apɔw mmɛbɔ afɔre. 24 Ma ɔmfa ne nsa nto ɔpapo no apampam na onkum no wɔ faako a wokum mmoa a wɔde bɔ ɔhyew afɔre no wɔ Yehowa anim no.+ Ɛyɛ bɔne ho afɔre. 25 Ma ɔsɔfo no mfa ne nsateaa mmɔ aboa a ɔde bɔɔ bɔne ho afɔre no mogya mu, na ɔmfa nsosɔ afɔremuka a wɔbɔ ɔhyew afɔre wɔ so no mmɛn ho.+ Afei onhwie mogya a aka no ngu afɔremuka a wɔbɔ ɔhyew afɔre wɔ so no ase.+ 26 Ma ɔnhyew ne srade no nyinaa wɔ afɔremuka no so sɛnea ɔyɛ aboa a wɔde no bɔ asomdwoe afɔre no srade no.+ Ɔsɔfo no mfa mpata mma ne bɔne, na wɔde bɛkyɛ no. 27 “‘Sɛ obi* wɔ asaase no so na n’ani nna ne ho so na ɔfom kɔyɛ nneɛma a Yehowa aka sɛ mma obiara nnyɛ no bi na odi fɔ,+ 28 anaa sɛ obehu sɛ wayɛ bɔne a, ɛnde ɔmfa apɔnkyebere kumaa a ɔte apɔw mmɛbɔ ne bɔne ho afɔre. 29 Ma ɔmfa ne nsa nto aboa a ɔde rebɛbɔ bɔne ho afɔre no apampam mma wonkum no wɔ faako a wokum mmoa a wɔde bɔ ɔhyew afɔre no.+ 30 Ma ɔsɔfo no mfa ne nsateaa mmɔ mogya no mu, na ɔmfa nsosɔ afɔremuka a wɔbɔ ɔhyew afɔre wɔ so no mmɛn ho. Afei onhwie mogya a aka no nyinaa ngu afɔremuka no ase.+ 31 Ma onyi ne srade no nyinaa+ sɛnea oyii aboa a ɔde bɔɔ asomdwoe afɔre no srade no.+ Afei ma ɔsɔfo no mfa mmɔ ɔhyew afɔre huamhuam* wɔ afɔremuka no so mma Yehowa, na ɔsɔfo no mfa mpata mma no, na wɔde ne bɔne bɛkyɛ no. 32 “‘Sɛ aboa a ɔde rebɛbɔ afɔre no yɛ oguan ba a, ma ɔmfa ɔbere kumaa a ɔte apɔw mmra. 33 Ma ɔmfa ne nsa nto aboa a ɔde rebɛbɔ bɔne ho afɔre no apampam, na onkum no mfa mmɔ bɔne ho afɔre wɔ faako a wokum mmoa a wɔde bɔ ɔhyew afɔre no.+ 34 Ma ɔsɔfo no mfa ne nsateaa mmɔ aboa a wɔde bɔɔ bɔne ho afɔre no mogya mu, na ɔmfa nsosɔ afɔremuka a wɔbɔ ɔhyew afɔre wɔ so no mmɛn ho.+ Afei onhwie mogya a aka no nyinaa ngu afɔremuka no ase. 35 Onyi ne srade nyinaa sɛnea wɔde odwennini kumaa rebɔ asomdwoe afɔre a woyi ne srade no, na ɔsɔfo no nhyew wɔ afɔremuka no so wɔ afɔre a wɔde ogya hyew ma Yehowa no so.+ Ma ɔsɔfo no mfa mpata mma ne bɔne, na wɔde bɛkyɛ no.+


Ɔbɛnem - Wikipedia\nƆbɛnem( pronounciation of "Ɔbenem" (help·info)) yɛ bosome a ɛtɔ so mmiɛnsa wɔ afe no mu.Bosome yi wɔ ɛndafua eduasa-baako. Ɛyɛ bosome a ɛtɔ so mmiɛnsa a ɛwɔ afe nu mu. Ɔbɛnem bosome no hyɛ Ɔgyefuo ne Oforisuo bosome no ntɛm wɔ afe no mu Ɔbɛnem bosome no ho hia wɔ ɔman Gaana mu. Ɛfiris3 Ɔbɛnem bosome no yɛ bosme a Gaanafoɔ de da wɔ ammamerɛ ne ammaneɛ adi. Gaana fahodie da nso wɔ Ɔbɛnem mu.\n2 Nna atitirew anaa nnapɔnna wɔ bosome no mu\n3 Hwehwɛ pii ka ho\n4 Nnwoma ahodoɔ a menyaa mmoa firii mu\nAkanfoɔ bosome nu gyina adaduanan so, ɛyɛ nda du-nnan na ɛwɔ bosome bia mu. Tete nu Akanfoɔ bosome nu yɛ nnwɔtwe anaa nkron. Akanfoɔ bosome nu sesei yɛ du-mmienu te sɛ 'Gregorian Calendar' nu. Ɔbɛnem yɛ bosome a tɔso so mmiɛnsa wɔ afe mu. Ɛsan yɛ Ɔpɛ bere bosome wɔ afe mu, na ɛtwa Ɔpɛ bere bosome nu ano.\nWɔ Gaana, Ɔbɛnem yɛ bosome sronko. Esan nkae bi te sɛ; Ɔbenem da ɛtɔ so nsia yɛ Gaana Fahodie da 'Independence Day' wɔ afe apem ahankron ne aduonum-nson (1957) mu. Ɛsan so yɛ bosome a Gaanafoɔ de kyerɛ wɔn ammamere ne ammamerɛ ahorow. Afahyeɛ a Gaanafoɔ bi di wɔ Ɔbɛnem mu ne Gologo afahyeɛ.\nHwehwɛ pii ka ho[sesa]\n↑ 1.0 1.1 https://learnakan.com/months-in-twi/\n↑ 3.0 3.1 https://www.modernghana.com/news/1064018/media-general-celebrates-march-2021-as-ghana-month.html#:~:text=Ghana%20Month%20is%20a%20month,celebrate%20its%20rich%20cultural%20heritage.\n↑ 4.0 4.1 https://www.timeanddate.com/holidays/ghana/\nYɛ yi fii "https://tw.wikipedia.org/w/index.php?title=Ɔbɛnem&oldid=60417"\nFa links ɛka ho\nNsesae ba kratafa yi so da 4 Ogyefuo 2022, mmere 08:39.


Fa Wo Ho Hyɛ Nokware Som Mu - Yehowa Adansefo Intanɛt Dwumadibea\nFa Wo Ho Hyɛ Nokware Som Mu\nDɛn na Bible ka fa ahoni a wɔde di dwuma ho?\nKristofo bu nyamesom afahyɛ ahorow dɛn?\nWobɛyɛ dɛn atumi akyerɛkyerɛ wo gyidi mu akyerɛ afoforo a worenhyɛ wɔn abufuw?\nFA NO sɛ woate sɛ obi wia ne ho tow nneɛma fĩ a awuduru wom gu wo mpɔtam hɔ. Eyi akɔ so ara ma mframa a ɛwɔ mpɔtam hɔ nyinaa asɛe ma enti nnipa nkwa mpo da asiane mu. Sɛ wote saa asɛm yi a, wobɛyɛ dɛn? Akyinnye biara nni ho sɛ, sɛ wubetumi a, wubetu afi hɔ. Nanso sɛ wutu fi hɔ mpo a, wobɛkɔ so abisa wo ho saa asɛnhia yi, ‘Enti awuduru yi bi nkɔɔ me mu dedaw?’\n2 Saa ara na asɛm no te wɔ atoro som ho. Bible ka sɛ wɔde nkyerɛkyerɛ ne nneyɛe a ɛho ntew agu ɔsom a ɛte saa ho fĩ. (2 Korintofo 6:17) Ɛno nti na ehia sɛ wufi wiase nyinaa atoro som ahemman a wɔfrɛ no “Babilon Kɛse” no mu no. (Adiyisɛm 18:2, 4) So woayɛ saa? Sɛ woayɛ saa a, ɛnde yɛma wo mo. Nanso pii ho hia sen wo ho a wobɛtwe afi atoro som ho anaa asɔre bi a wubegyae kɔ kɛkɛ. Bere a woatwe wo ho akyi no, ɛsɛ sɛ wubisa wo ho sɛ, ‘So meda so ara yɛ atoro som nneyɛe bi?’ Susuw nhwɛso ahorow bi ho hwɛ.\nAHONI NE NANANOM A WƆAWUWU A WƆSOM WƆN\n3 Ebinom wɔ ahoni anaa abosonnan wɔ wɔn afie mu fi wɔn nananom bere so. So ebi wɔ wo fie? Sɛ ɛte saa a, ebia wobɛte nka sɛ ɛnyɛ papa anaasɛ ɛyɛ mfomso sɛ wobɛbɔ Onyankopɔn mpae bere a womfa nneɛma a aniwa hu a ɛte saa nni dwuma. Ebi mpo a w’ani gye nneɛma a ɛtete saa yi mu bi ho kɛse. Nanso ɛyɛ Onyankopɔn na ɔkyerɛ yɛn ɔkwan a yɛmfa so nsom no, na Bible kyerɛkyerɛ sɛ Onyankopɔn mpɛ sɛ yɛde ahoni di dwuma. (Exodus 20:4, 5; Dwom 115:4-8; Yesaia 42:8; 1 Yohane 5:21) Enti sɛ wosɛe atoro som ho nneɛma biara a wowɔ a, ɛbɛma woatumi de wo ho ahyɛ nokware som mu. Sɛnea ɛte biara no, ɛsɛ sɛ wubu nneɛma a ɛtete saa no sɛnea Yehowa bu no no. Obu no sɛ ɛyɛ “akyide.”—Deuteronomium 27:15.\n4 Nananom a wɔawuwu a wɔsom wɔn nso abu so wɔ atoro som pii mu. Ansa na ebinom rebesua Bible mu nokwasɛm no, na wogye di sɛ awufo da so te ase wɔ ahonhom atrae bi, na wobetumi apira ateasefo anaasɛ wobetumi aboa wɔn. Ebi mpo a na wobɔ mmɔden yɛ nea wubetumi biara de pata wo nananom a wɔawuwu no. Nanso sɛnea wusuaa ho ade wɔ nhoma yi Ti 6 no, awufo nte ase wɔ baabiara. Enti, mfaso biara nni so sɛ yɛbɛbɔ mmɔden sɛ yɛne wɔn bɛkasa. Asɛm biara a ɛte sɛ nea efi yɛn dɔfo bi a wawu nkyɛn ba no fi adaemone nkyɛn ankasa. Ɛno nti na Yehowa baraa Israelfo sɛ ɛnsɛ sɛ wɔyɛ wɔn adwene sɛ wɔne awufo bɛkasa anaasɛ wɔde wɔn ho bɛhyehyɛ ahonhonsɛmdi biara mu no.—Deuteronomium 18:10-12.\n5 Sɛ na wode ahoni di dwuma wɔ wo som mu anaasɛ wosom nananom a wɔawuwu a, dɛn na wubetumi ayɛ? Kenkan Bible mu nsɛm bi a ɛbɛma woahu sɛnea Onyankopɔn bu saa nneɛma yi na dwennwen ho. Ka kyerɛ Yehowa wɔ wo mpaebɔ mu daa sɛ wopɛ sɛ wode wo ho hyɛ nokware som mu, na ka kyerɛ no sɛ ɔmma wunnya n’adwene a ɔwɔ wɔ nneɛma ho no bi.—Yesaia 55:9.\nTETE KRISTOFO ANNI BURONYA\n6 Atoro som nso betumi de afahyɛ ahorow bi a agye din nso agu obi som ho fĩ. Fa Buronya sɛ nhwɛso. Ɛkame ayɛ sɛ ɔsom biara a wɔka sɛ wɔyɛ Kristofo no di Buronya, na wɔkyerɛ sɛ wodi de kae Yesu Kristo awoda. Nanso adanse biara nni hɔ a ɛkyerɛ sɛ Yesu akyidifo a wɔtraa ase wɔ afeha a edi kan no mu no dii afahyɛ bi a ɛte saa. Nhoma bi a wɔfrɛ no Sacred Origins of Profound Things (Nneɛma Kronkron a Emu Dɔ Fibea) ka sɛ: “Wɔ Kristo wu akyi mfirihyia ahanu no, na obiara nnim da kõ a wɔwoo no, na na nnipa kakraa bi pɛ na wɔpɛ sɛ wohu da pɔtee a wɔwoo no.”\n7 Sɛ na Yesu akyidifo no nim da pɔtee a wɔwoo no mpo a, anka wɔrenni n’awoda. Dɛn ntia? Efisɛ sɛnea The World Book Encyclopedia ka no, Kristofo a wodi kan no “buu awodadi nyinaa sɛ abosonsomfo amanne.” Sodifo baanu pɛ na wɔka wɔn ho asɛm wɔ Bible mu sɛ wodii wɔn awoda, nanso na wɔn nyinaa nsom Yehowa. (Genesis 40:20; Marko 6:21) Afei nso na wodi awoda de hyɛ abosonsomfo anyame anuonyam. Sɛ nhwɛso no, na May 24 na Romafo di nyamewa Diana awoda. Ná wodi owia nyame Apollo nso awoda wɔ da a edi hɔ no. Enti, ɛyɛ abosonsomfo na na wodi awoda, na ɛnyɛ Kristofo.\n8 Ade foforo bi nso wɔ hɔ nti a afeha a edi kan no mu Kristofo no anni Yesu awoda. Ɛda adi sɛ na n’akyidifo no nim sɛ gyidihunu ho nsɛm wɔ awodadi mu. Sɛ nhwɛso no, na tete Helafo ne Romafo gye di sɛ, sɛ wɔrewo onipa biara a na honhom abɔde bi ba baabi a wɔrewo no no, na na honhom abɔde no bɔ saa onipa no ho ban ne nkwa nna nyinaa mu. Nhoma The Lore of Birthdays (Awodadi Ho Nsɛm) ka sɛ: “Ná saa honhom yi ne nyame a wɔwo onipa no wɔ n’awoda no wɔ abusuabɔ bi a ɛyɛ nwonwa.” Akyinnye biara nni ho sɛ Yehowa ani rennye afahyɛ biara a ɛde Yesu bɛbata gyidihunu biara ho no ho. (Yesaia 65:11, 12) Ɛnde, ɛyɛɛ dɛn na nnipa pii bedii Buronya?\nBAABI A BURONYA FI BAE\n9 Yesu fii asase so kɔɔ soro akyi mfehaha pii ansa na nkurɔfo fii ase dii n’awoda wɔ December 25. Nanso ɛnyɛ saa da no na wɔwoo Yesu, efisɛ ɛda adi pefee sɛ wɔwoo no October mu.* Ɛnde dɛn nti na wɔpaw December 25 sɛ da a wɔde di Yesu awoda? Ɛda adi sɛ ebinom a akyiri yi wɔbɛkyerɛe sɛ wɔyɛ Kristofo no “hwehwɛe sɛ wɔbɛma ɛda no ne Romafo abosonsomfo afahyɛ a na wodi de kae ‘owia…’ awoda ahyia.” ( The New Encyclopædia Britannica ) Wɔ awɔw bere mu bere a ɛte sɛ nea awia no ano nyɛ den koraa no, na abosonsomfo hyɛ fa ahorow sɛnea ɛbɛyɛ a owia a ɛma hann ne ɔhyew yi befi ne kwantenten a watu no asan aba. Ná wogye di sɛ December 25 na owia no san fi n’akwantu mu ba. Nyamesom akannifo dii saa afahyɛ yi, na wɔbɔɔ mmɔden sɛ wɔbɛma ayɛ sɛ “Kristofo afahyɛ” sɛnea ɛbɛyɛ a wɔnam so bɛsakra abosonsomfo ma wɔabɛyɛ Kristofo.#\n10 Wohui sɛ Buronya fi abosonsom mu akyɛ. Esiane sɛ Buronya nnyina Kyerɛwnsɛm so nti, wɔbarae wɔ England ne aman bi a na Amerika di so mu wɔ afeha a ɛto so 17 no mu. Ná sɛ obi ankɔ adwuma Buronya da no mpo a, na wɔtwe n’aso. Nanso, ankyɛ na nkurɔfo ani san begyee saa tete amanne no ho na wɔsan de nneɛma foforo bi kekaa ho. Buronya san bɛyɛɛ afahyɛ kɛse, na ɛda so ara yɛ afahyɛ kɛse wɔ aman pii so. Nanso esiane sɛ Buronya gyina atoro som so nti, wɔn a wɔpɛ sɛ wɔsɔ Onyankopɔn ani no nni Buronya anaa afahyɛ foforo biara a efi abosonsom mu.%\nSO BAABI A EFI BAE HO HIA ANKASA?\nSo wubedi tɔfe bi a woyi fii bonka mu?\n11 Ebinom gye tom sɛ afahyɛ ahorow te sɛ Buronya fi abosonsom mu de, nanso wɔte nka sɛ ɛnyɛ bɔne sɛ wobedi. Nokwarem no, sɛ nnipa dodow no ara redi afahyɛ a, ɛnyɛ abosom nti na wodi. Mmere a ɛtete saa no ma abusuafo nya hokwan hyiam. So saa na wote nka? Sɛ saa na asɛm no te wɔ wo fam a, ɛnde na ɛyɛ ɔdɔ a wowɔ ma w’abusuafo na ama ayɛ den ama wo sɛ wode wo ho bɛhyɛ nokware som mu, na ɛnyɛ w’ani a egye atoro som ho nti. Nya awerɛhyem sɛ Yehowa a ɔhyehyɛɛ abusua no pɛ sɛ wo ne w’abusuafo nya abusuabɔ pa. (Efesofo 3:14, 15) Nanso wubetumi afa akwan a Onyankopɔn ani sɔ so ama abusuabɔ pa abɛda wo ne wɔn ntam. Bere a na ɔsomafo Paulo reka nea ɛsɛ sɛ yɛma ehia yɛn titiriw ho asɛm no, ɔkyerɛwee sɛ: “Monkɔ so nhwehwɛ mu nhu nea ɛsɔ Awurade ani.”—Efesofo 5:10.\n12 Ebia wobɛte nka sɛ ɛnyɛ adwene ahorow a wogyinaa so de afahyɛ ahorow bi sisii hɔ tete no ara so na wogyina di saa afahyɛ ahorow no nnɛ. So baabi a afahyɛ ahorow no fi bae ho hia? Yiw! Mfatoho bi ni: Fa no sɛ woahu sɛ tɔfe bi da bonka mu. So wubeyi saa tɔfe no adi? Dabida! Efisɛ efĩ wɔ saa tɔfe no ho. Te sɛ saa tɔfe no, afahyɛ ahorow bɛyɛ sɛ nea ɛyɛ dɛ de, nanso wɔfa fii mmeae a ɛhɔ ntew. Sɛ yebetumi de yɛn ho ahyɛ nokware som mu a, ɛsɛ sɛ yenya adwene a odiyifo Yesaia a ɔkaa nea edi so yi kyerɛɛ nokware asomfo nyae no bi: “Monnka ade a ɛho ntew.”—Yesaia 52:11.\nNHUMU A YƐBƐDA NO ADI WƆ YƐNE AFOFORO NSƐNNI MU\n13 Sɛ woyɛ w’adwene sɛ wunni afahyɛ ahorow bi a, ebetumi ama woahyia nsɛnnennen. Sɛ nhwɛso no, ebia ɛbɛyɛ wɔn a wo ne wɔn yɛ adwuma no nwonwa sɛ womfa wo ho nhyɛ afahyɛ ahorow bi mu wɔ adwumam. Na sɛ wɔma wo Buronya ade nso a, dɛn na wobɛyɛ? So ɛbɛyɛ mfomso sɛ wubegye? Na sɛ wo kunu anaa wo yere ne wo nni gyidi biako nso ɛ? Wobɛyɛ dɛn atumi ahwɛ ahu sɛ woremma wo mma nte nka sɛ wɔahwere biribi esiane sɛ wunni afahyɛ no nti?\n14 Ehia sɛ wunya nhumu na ama woatumi ahu sɛnea wubedi tebea biara ho dwuma. Sɛ obi kyia wo sɛnea wokyia wɔ saa afahyɛ bere no mu a, wubetumi agye so yaa-agya, yaa-ɛna, anaa yaa-nua kɛkɛ. Nanso, fa no sɛ obi a wuhu no daa anaa wo ne no yɛ adwuma akyia wo. Wɔ tebea a ɛte saa mu no, ebia wobɛpɛ sɛ wobɛkyerɛkyerɛ nneɛma mu. Nanso, yɛ anifere wɔ ne nyinaa mu. Bible tu yɛn fo sɛ: “Momma mo kasa ho mmra nyam bere nyinaa na nkyene mmra mu, na moahu sɛnea ɛsɛ sɛ mubua obiara.” (Kolosefo 4:6) Hwɛ yiye na woammu afoforo animtiaa. Mmom no, fa anifere kyerɛkyerɛ nea enti a wunni saa afahyɛ no mu. Ma wɔnte ase sɛ wunkyi akyɛde a wɔde ma ne apontow ase a wobɛkɔ, nanso w’ani begye ho sɛ wode wo ho bɛhyɛ adeyɛ a ɛtete saa mu bere foforo.\n15 Na sɛ obi pɛ sɛ ɔkyɛ wo ade nso ɛ? Tebea no na ɛbɛkyerɛ nea wobɛyɛ. Ebia nea ɔde ade no rekyɛ wo no bɛka sɛ: “Minim sɛ wunni saa afahyɛ yi, nanso mepɛ sɛ mede eyi kyɛ wo.” Wubetumi asi gyinae sɛ akyɛde a ɛte saa a wubegye wɔ saa bere no mu no nkyerɛ sɛ woredi saa afahyɛ no bi. Nanso, sɛ nea ɔde akyɛde no rema no nnim wo gyidi a, wubetumi ama wahu sɛ wunni saa afahyɛ no. Eyi bɛma wahu nea enti a wugye akyɛde nanso womma bi saa bere no mu no. Nanso sɛ ɛkɔba sɛ, adwene a onipa a ɔde saa akyɛde no rema no kura ankasa ne sɛ ɔde rema wo na ama ada adi sɛ wo gyidi nyɛ den anaa akyɛde bɛma woagyae wo gyidi mu a, ɛnde ɛnyɛ papa sɛ wubegye.\n16 Na sɛ w’abusuafo ne wo nni gyidi biako nso ɛ? Yɛ anifere wɔ ha nso. Enhia sɛ wo ne w’abusuafo begye akyinnye wɔ afahyɛ biara a wɔpɛ sɛ wodi ho. Mmu wɔn animtiaa wɔ adwene a wokura ho, sɛnea wopɛ sɛ wɔremmu wo animtiaa wɔ adwene a wukura ho no. (Mateo 7:12) Nyɛ biribiara a ɛbɛma ada adi sɛ woredi afahyɛ no bi. Ne nyinaa mu no, da ntease adi wɔ nneɛma a ɛne saa afahyɛ no nni hwee yɛ ankasa ho. Nokwarem no, ɛsɛ sɛ woyɛ w’ade wɔ ɔkwan a ɛremma w’ahonim nhaw wo so bere nyinaa.—1 Timoteo 1:18, 19.\n17 Dɛn na wubetumi ayɛ sɛnea ɛbɛyɛ a wo mma rente nka sɛ wɔahwere biribi esiane sɛ wunni afahyɛ ahorow a ɛne Kyerɛwnsɛm nhyia no nti? Ne nyinaa gyina nea woyɛ wɔ mmere foforo wɔ afe no mu so. Awofo bi yi mmere bi si hɔ de kyɛ wɔn mma ade. Akyɛde a ɛsen biara a wubetumi de ama wo mma ne bere a wubenya ama wɔn ne ɔdɔ a wobɛda no adi akyerɛ wɔn.\nNokware som mu a wode wo ho bɛhyɛ bɛma woanya anigye ankasa\n18 Sɛ Onyankopɔn ani bɛsɔ wo a, ɛsɛ sɛ wufi atoro som mu na wode wo ho hyɛ nokware som mu. Dɛn na nokware som mu a wode wo ho bɛhyɛ no hwehwɛ sɛ woyɛ? Bible ka sɛ: “Momma yensusuw yɛn ho yɛn ho ho, nkanyan yɛn ho yɛn ho nkɔ ɔdɔ ne nnwuma pa mu, a yɛrenkwati sɛ yɛne yɛn ho behyiam sɛnea ayɛ ebinom su no, na mmom yɛnhyehyɛ yɛn ho nkuran, titiriw bere a muhu sɛ ɛda no rebɛn no.” (Hebrifo 10:24, 25) Kristofo nhyiam yɛ anigye bere a wubetumi asom Onyankopɔn wɔ ɔkwan a ɛsɔ n’ani so. (Dwom 22:22; 122:1) Nokware Kristofo ‘hyehyɛ wɔn ho wɔn ho nkuran’ wɔ asafo nhyiam ahorow a ɛte saa ase.—Romafo 1:12.\n19 Ɔkwan foforo a wubetumi afa so de wo ho ahyɛ nokware som mu ne sɛ wobɛka Bible mu nsɛm a Yehowa Adansefo ne wo asua no bi akyerɛ afoforo. Nnipa pii resi nneɛma bɔne a ɛrekɔ so wɔ wiase nnɛ no ho ‘apini redi ho awerɛhow’ ankasa. (Hesekiel 9:4) Ebia wunim obi a ɔte saa. Dɛn nti na wonka daakye ho anidaso a wowɔ a egyina Bible so no bi nkyerɛ wɔn? Bere a wo ne nokware Kristofo bɔ na woka nea woasua no bi kyerɛ afoforo no, wubehu sɛ atoro som mu amanne ho anigye biara a ebia ɛda so wɔ wo komam no de nkakrankakra befi hɔ. Nya awerɛhyem sɛ, sɛ wusi gyinae de wo ho hyɛ nokware som mu a, wubenya anigye ne nhyira pii.—Malaki 3:10.\nƐnsɛ sɛ nokware asomfo som ahoni anaa wɔn nananom a wɔawuwu.—Exodus 20:4, 5; Deuteronomium 18:10-12.\nƐyɛ bɔne sɛ wubedi afahyɛ ahorow bi a efi abosonsom mu.—Efesofo 5:10.\nƐsɛ sɛ nokware Kristofo yɛ anifere bere a wɔrekyerɛkyerɛ wɔn gyidi mu akyerɛ afoforo no.—Kolosefo 4:6.\n* Hwɛ Nkekaho no.\n# Saturnalia afahyɛ no nso ka ho bi na ɛmaa wɔpaw December 25. Ná saa afahyɛ a wodi de hyɛ Romafo kuayɛ nyame anuonyam no kɔ so wɔ December 17-24. Ná apontow, anigye, ne adekyɛ kɔ so bere a wɔrehyɛ Saturnalia fã no.\n% Sɛ wopɛ sɛ wuhu sɛnea nokware Kristofo bu afahyɛ afoforo a agye din no a, hwɛ Nkekaho no.\n1, 2. Sɛ wotwe wo ho fi atoro som ho a, asɛm bɛn na ɛsɛ sɛ wubisa wo ho, na dɛn nti na wususuw sɛ eyi ho hia?\n3. (a) Dɛn na Bible ka fa ahoni a wɔde di dwuma ho, na dɛn nti na ebetumi ayɛ den ama ebinom sɛ wobegye sɛnea Onyankopɔn bu ahoni no atom? (b) Dɛn na ɛsɛ sɛ woyɛ atoro som ho nneɛma biara a wowɔ no?\n4. (a) Yɛyɛ dɛn hu sɛ mfaso biara nni nananom a wɔawuwu a wɔsom wɔn no so? (b) Dɛn nti na Yehowa baraa ne nkurɔfo sɛ ɛnsɛ sɛ wɔde wɔn ho hyehyɛ ahonhonsɛmdi biara mu?\n5. Sɛ na wode ahoni di dwuma wɔ wo som mu anaasɛ wosom nananom a wɔawuwu a, dɛn na wubetumi ayɛ?\n6, 7. (a) Dɛn na wɔka sɛ wodi Buronya de kae, na so Yesu akyidifo a wɔtraa ase wɔ afeha a edi kan no mu no dii Buronya? (b) Wɔ Yesu asuafo a wodi kan no bere so no, na nkurɔfo di awoda de kae dɛn?\n8. Kyerɛkyerɛ abusuabɔ a awodadi ne gyidihunu wɔ no mu.\n9. Ɛyɛɛ dɛn na wɔbɛfaa December 25 sɛ da a wodi Yesu awoda?\n10. Bere bi a atwam no, dɛn nti na na ebinom nni Buronya?\n11. Dɛn nti na nnipa binom di afahyɛ ahorow, nanso dɛn na ɛsɛ sɛ yɛma ehia yɛn titiriw?\n12. Fa mfatoho kyerɛkyerɛ nea enti a ɛsɛ sɛ yɛtwe yɛn ho fi afahyɛ biara a efi mmeae a ɛhɔ ntew no mu.\n13. Sɛ wunni afahyɛ ahorow bi a, nsɛnnennen bɛn na wubetumi ahyia?\n14, 15. Sɛ obi kyia wo sɛnea wokyia wɔ afahyɛ bere bi mu anaasɛ ɔpɛ sɛ ɔkyɛ wo ade a, dɛn na wubetumi ayɛ?\n16. Wobɛyɛ dɛn atumi ayɛ anifere bere a woredi nneɛma a ɛfa afahyɛdi ho dwuma no?\n17. Dɛn na wubetumi ayɛ na amma wo mma ante nka sɛ wɔahwere biribi, bere a wohu sɛ afoforo redi afahyɛ bi no?\n18. Ɔkwan bɛn so na Kristofo nhyiam a wobɛkɔ betumi aboa wo ma wode wo ho ahyɛ nokware som mu?\n19. Dɛn nti na ehia sɛ woka nea woasua afi Bible mu no bi kyerɛ afoforo?


20 Mihui sɛ ɔbɔfo bi fi soro resian a okura amoa donkudonku+ no ano safe ne nkɔnsɔnkɔnsɔn kɛse bi wɔ ne nsam. 2 Na ɔkyeree ɔtweaseɛ+ no, ɔwɔ dedaw+ a ɔne Ɔbonsam+ ne Satan+ no, na ɔkyekyeree no mfe apem. 3 Na ɔtow no kyenee amoa+ no mu, na ɔtoo no mu sɔɔ ano na wantumi ankɔdaadaa amanaman no bio kosi sɛ mfe apem no bɛba awiei. Eyinom akyi no ɛsɛ sɛ wogyaa no kakra.+ 4 Na mihuu nhengua,+ na na ebinom tete so, na wɔmaa wɔn tumi a wɔde bebu atɛn.+ Yiw, mihuu wɔn a Yesu ho adansedi ne Onyankopɔn ho asɛnka nti wɔde akuma kunkum wɔn no akra, ne wɔn a wɔankotow akekaboa+ no anaa ne honi+ no na wɔannye agyiraehyɛde no wɔ wɔn moma so ne wɔn nsa ho no.+ Na wɔbaa nkwa mu ne Kristo bedii ade+ mfe apem. 5 (Na awufo+ nkae no amma nkwa mu kosii sɛ mfe apem no baa awiei.)+ Eyi ne owusɔre a edi kan+ no. 6 Anigye+ ne kronkron+ ne obiara a onya owusɔre a edi kan no mu kyɛfa; eyinom so na owuprenu+ nni tumi,+ na mmom wɔbɛyɛ Onyankopɔn ne Kristo asɔfo,+ na wɔne no bedi hene mfe apem.+ 7 Afei sɛ mfe apem no nya wie du ara pɛ a, wɔbɛsan Satan afi n’afiase, 8 na obefi adi akɔdaadaa amanaman a ɛwɔ asase afanan no, Gog ne Magog, na waboaboa wɔn ano ama ɔko. Eyinom dodow te sɛ mpoano anhwea.+ 9 Na wɔtrɛwee wɔ asase no so, na wotwaa akronkronfo+ no nsraban ne kurow a wɔdɔ no+ no ho hyiae. Na ogya fi soro bɛhyew wɔn.+ 10 Na wɔtow Ɔbonsam+ a na ɔredaadaa wɔn no too ogya tare a sufre wom no mu, baabi a na aboa+ no ne atoro diyifo no wɔ dedaw no;+ na wɔbɛyɛ wɔn ayayade awia ne anadwo daa daa. 11 Na mihuu ahengua kɛse fitaa bi ne nea ɔte so no.+ Asase ne ɔsoro guan fii n’anim,+ na wɔannya baabiara amma wɔn. 12 Na mihuu awufo, akɛse ne nketewa,+ sɛ wogyinagyina ahengua no anim, na wobuebuee nhoma mmobɔwee mu. Na wobuee nhoma foforo mu; ɛno ne nkwa nhoma no.+ Na wɔde nsɛm a wɔakyerɛw wɔ nhoma ahorow no mu no buu awufo no atɛn sɛnea wɔn nnwuma te.+ 13 Na ɛpo yii emu awufo+ mae, na owu ne Adamoa* yii emu awufo mae, na wobuu wɔn atɛn mmiako mmiako sɛnea wɔn nnwuma te.+ 14 Na wɔtow owu+ ne Adamoa guu ogya tare no mu. Eyi ne owuprenu+ no, ogya tare no.+ 15 Afei nso obiara a wɔanhu no wɔ nkwa nhoma+ no mu no, wɔtow no too ogya tare+ no mu.